text:
Kunoyar Kommuna.
Havnin gjørdist fyrsta kommunan í Føroyum við danskari rikisdagslóg frá 1866. Restin av landinum varð skipað í 7 kommunur í 1873. Kommunalu eindirnar komu at samsvara við tey 7 prestagjøldini, landið hevur verið býtt upp í síðani trúbótina, og Norðoyggjar vóru soleiðis skipaðar sum ein eind, kommuna og prestagjald. Harumframt var gamla sóknarskipanin, har Norðoyggjar vóru skipaðar í 7 sóknir, eisini galdandi. Í Norðoya Kommunu kundu vera ikki færri enn 5- og ikki fleir enn 9 limir. Teir skuldu veljast soleiðis, at í minnsta lagi ein var úr hvørjari sókn, og teir írestandi tveir veljast í felag av øllum borgarunum í kommununi.
Í 1907 søkti Vágs sókn (Klaksvík) um at sleppa burturúr Norðoya Kommunu. Eingin beinleiðis grundgeving var fyri hesum, men hildið verður, at menningin í Klaksvík síðani fríhandilin 1856, setti størri krøv til útbygging, men eisini skattligar, vinnuligar og umsitingarligar grundir hava verið fyri sundurskiljing. Men tað var ikki bara Vágs sókn (Klaksvík), ið vildi gerast leys av Norðoya Kommunu. Umsókn var eisini komin til løgtingið frá einum meiriluta av veljarunum í Kunoy, Mikladali og Húsa sókn um, at hesar vildu verða skildar sundur frá felags kommununi og skipast sum ein sjálvstøðug kommunal eind. Sostatt varð Norðoya Kommuna skild sundur í tríggjar kommunur í 1907: 1. Vágs sóknar kommuna, 2. Viðareiðis-, Fugloyar- og Svínoyar sóknar kommuna og 3. Kunoy, Mikladal og Húsa sóknar kommuna. Seinri fóru hesar so sundur í sjálvstøðugar eindir, og síðani 1930 hava bygdirnar á Kunoynni – Kunoy og Haraldssund – verið saman í einari kommunu. Kommunustýrislógin varð við ávisum broytingum galdandi til 1972, tá nýggj kommunulóg varð sett í gildi.
Kunoyggin er ein av teimum seks oyggjunum, vit nevna undir felagsheitið Norðuroyggjar. Navnafrøðiliga er hon nær skild við grannaoynna Kalsoy. Báðar bera navnið eftir tveimum drangum, ið hava staðið við norðurendan á oyggjunum. Kalsoy eftir Kallinum (Kallurin), sum hvarv í havið eftir ein høgættaródn 28. februar 1920, og Kunoy eftir Konuni (Konan), ein 66 m høgur drangur, ið stendur undir Kunoyarnakki.
Tríggjar bygdir hava, tað vit vita, verið á Kunoynni: Kunoy, Haraldssund og Skarð.
Kunoyggin er hægsta oyggj í Føroyum. Seks av teimum níggju hægstu fjøllinum í landinum finnst á Kunoynni, øll omanfyri 800 m høg.
Kunoy:
Kunoyggin er 64½ mørk. 32½ mørk hoyra til bygdina Kunoy, og er hetta øll vestursíðan. Hinar 32 merkurnar á eystursíðuni eru býttar ímillum Haraldssund, 16 merkur og Skarð, 16 merkur.
Bygdin og býlingarnir.
Bygdin Kunoy liggur á vestursíðan á Kunoynni. Hóast oyggin er 14 km long, er bara tann eini møguleikin fyri føstum búplássi á vestursíðuni, og har liggur bygdin á flatanum undir Skarðdali og Lítladali. Omanfyri dalarnir eru Lítlafjallið og Kúvingafjallið fyri norðan og Urðafjallið fyri sunnan. Ongar fornfrøðiligar kanningar eru gjørdar í Kunoy, ið kunna siga nakað um aldur á bygdini, men haldast má, at hon er bygd í landnámstíðini.
Tríggjar rættiliga stórar áir renna oman gjøgnum bygdina, Garðá, Myllá og Skarðdalsá, og tríggir býlingar hava verið frá fyrndini í bygdini, og liggja teir við hvør sína á. Suðuri í Bø, Heimi í Húsi og Norðuri í Húsi. Í 1737 eru tveir býlingar, Heimi í Húsi og Suðuri í Bø. Gamalt er, at Norð í Húsi skal vera triði býlingurin í Kunoy. Har skal fólk hava búð í gomlum døgum, men um ár 1700 doyr býlingurin út. Í 1825 búgva aftur fólk Norð í Húsi. Fólkateljingin í Føroyum í 1801 vísir, at í bygdini Kunoy búgva 13 familjur, sum telja tilsamans 64 fólk.
Í 1930´unum varð farið undir at gera ein uppdyrkingarveg í Kunoy. Hann gongur sunnan av Bø, niðan frá Garðá, framundir víðarlundini, har ein rættiliga stór brúgv varð gjørd um Myllá, og so norðureftir omanfyri bygdina, og omanaftur gongur hann í hin gamla vegin Norðuri í Húsi. Tað tók nakrar vetrar at gera vegin, og er hann nú uml. 1½ km til longdar.
Síðani vegasamband kom til bygdina, er stór útstykking gjørd í bygdini. Hendan útstykkingin liggur sunnanfyri Garðánna, og omanfyri býlingin Suðuri á Bø, og eru fleiri nýggj hús bygd har, eins og grundstykkir eru tøk til framtíðar sethúsabygging.
Lendingin.
Sambandið hjá kunoyingum við umheimin gekk fyri tað mesta um lendingina undir húsinum Heima í Húsi, niðri við Hólma. Har vóru í gomlu døgum tveir hólmar, og gjógvin, har sum uppskipað varð, hólmarnir vóru uttanfyri gjónna. Stórhólmur uttast og Lítlihólmur innanfyri. Sunnanfyri Lítlaholm var Sporið, har bátadrátturin var. Fleiri lendingarpláss eru annars á Kunoynni, ið bygdafólkið nýtti, t.d. tætt sunnanfyri ta vanligu lendingina var lendingin Suðuri á Rætt, ið ofta varð nýtt í brimi. Kunoyingar høvdu sum hinar bygdirnar á oynni, eisini landingspláss á Fiskimøl sunnanfyri Haraldssund. Á Møl, suðuri í nesinum, tætt við markið millum Kunoy og Haraldssund sæst farvegur eftir neystatoft, ið Kunoyingar hava havt í gomlum døgum. Lendingin í Kunoy er fleiri ferðir útbygd, brimgarður gjørdur og nógv stoypt fyri at betra um samferðslumøguleikarnar. Í 1978 varð vegur gjørdur oman til lendingina.
Nýggja tíðin avloysti øll hesi pláss, ið frá fyrndini høvdu tænt kunoyingum. Í 1980 bleiv byrjað uppá veg, tunnil og byrging. Og størsta og mest kollveltandi broytingin í samferðsluni á Kunoynni var, ta landfast bleiv um Haraldssund í 1986, og hin 3.031 m langi Kunoyartunnilin og landsvegurin til Myllánna í Kunoyar bygd í 1988 alment bleiv tikin í nýtslu.
Kirkjan.
Á Kunoynni við sínum trímum bygdum er bert ein kirkja og ein kirkjustaður ávístur, og tað er í bygdini Kunoy. Fyrstu ferð kirkjan í Kunoy er nevnd, er í søgnuni um flokksmennirnar, har sagt verður, at kunoyingar flýddu inn í kirkjuna og nýttu hana sum griðstað. Síðani eru fleiri kirkjur nevndar í skjølum. Núverandi kirkja er bygd í 1867, hin fyrra var so lítil og niðurslitin, at ikki var mett ráðiligt at umvæli hana, men heldur taka hana niður og byggja eina nýggja, sum stóð liðug í 1867. Kunoyar Kirkja hevur síðani fingið fleiri ábøtur og umvælingar; el bleiv innlagt í 1952 og miðstøðuhiti í 1969. Kirkjan og kirkjugarðurin vóru í 1992 friðað sum fornminni. Í byrjanini av 2000-árunum bleiv nýggur kirkjugarður tikin í nýtslu norðanfyri kirkjuna.
Salurin:
Í 1938 bygdi brøðrasamkoman ein sal at halda møtir í. Húsini eru á stødd sum stór sethús, uml. 10 x 12 alin (6,3 m x 7,5 m). Heimildarmaður sigur, at salurin bleiv nógv nýttur í tíðini eftir hann bleiv bygdur, men síðani fast samband kom til bygdina, hevur nýtslan verið litil.
Skúlin.
Skúlin í Kunoy varð bygdur í 1886. Í samband við fyrstu royndini at skipa regluliga skúlagongd í Føroyum í 1737, skrivar presturin á Viðareiði álit um skúlan í norðuroyggjum. Um Kunoynna skrivar hann, at skúlin í oynni má verða í kunoyarbygd, Heima í Húsi. Har er stykkið avlagt í beitinum norðanfyri krikjugarðurin, eisini kallað Nýggigarður, og er stykkið stórt og vítt. Um bygdina skrivar presturin víðari, at har eru tveir býlingar, og eru tað 10 børn í skúlaaldri ið javnan kunna søkja skúlan, tó kunna tey onkuntíð verða forðaði av tí stóru ánni, sum rennur ígjøgnum bygdina. Annars eru eisini nøkur børn undir skúlaaldri.
Hendan skúlaroyndin í 1737 bleiv tó ikki til nakað, men í Kunoy eins og aðrastaðni í Norðoyggjumvar heimaundirvísing framhaldandi einasta álitið. Tað bleiv hildin skúli í ymiskum roykstovum í bygdini, og vóru lærararnir fyri tað mesta sjálvlærdir, ella høvdu fingið eitt sindur av lærdóm í Tórshavn.
Fyrstu lærarin í Kunoy við læraraprógvi bleiv settur í 1874, og síðani hava skiftandi lærara røkt starvið. Síðani fast samband kom til bygdina hava ymiskir lærara røkt starvið í bygdini, umframt at samstarv hevur verið við skúlan í Haraldssundi.
Viðarlundin.
Viðarlundin er gróðursett í 1905 og vaksin nakrar ferðir síðani tá. Hon hevur trivist væl, tó hon, eins og aðrar viðarlundir í Føroym bleiv nakað viðtikin av ódnarstormunum, ið herjaðu seinast í 1980´unum. Mitt í viðarlundini er stórur steinur, Eggjarsteinur, ið ungfólk hava til stuttleika at klúgva uppá.
El-orka.
Í 1951 fingu kunoyingar sær vatnverk til el-framleiåslu. Turbina varð fingin av vatnverkinum á Strond. Byrging bleiv gjær uppi í Skarðdali, og vatnleiðing lagt oman ígjøgnum dalin til verkið. Turbinan var tó ikki størri enn so, at hon megnaði ikki at fylgja við øktu el-nýtsluni í fimmtiárunum, so í 1962 bleiv motorur uppsettur. Húsini gjørdi Heini O. Heinesen, byggimeistari. Tann sunnari parturin var til motorin, og norðari parturin var felags frystihús til bygdafólkið.
Bagdafelagið “Vesturskin”.
Eftir at bygdin Kunoy for uppi SEV, hevur húsið verið nýtt til m.a. bygdarhús. Í 1992 varð bygdafelagið “Vesturskin” stovnað, sum rekur bygdastovuna. Húsið verður mest nýtt til smærri mentunarlig tiltøk, eins og føroyaskan dans og veitslur. Kunoy er nýggjársbygd, so nyggjársdansur hevur ofta verið hildin í bygdarhúsinum.
Fótbóltsvøllur varð útlagdur í 1920´unum. Tá varð eisini “Kunoyar Ítrottarfelag” stovnað, sum hevur verið virkið til tíðir.


c: text/html

text:
Nýggjastu tíðindi
Nýggj endurvenjingarpláss í Svimjihøllini
Samstarvsavtala er gjørd millum Ítróttardepilin hjá Klaksvíkar kommunu og Almannaverkið um leigu av venjingarhølunum í Svimjihøllini til endurvenjingar.
Almannaverkið fer í framtíðini at nýta venjingarhølini í Svimjihøllini til at veita borgarum, ið hava mist førleika, endurvenjing, so tey gerast so sjálvbjargin sum tilber. Talan er um borgarar í arbeiðsførum aldri, sum við tilvísing kunnu venja í hølunum saman við ergo- og fysioterapeutum frá Almannaverkinum.
Jógvan Skorheim, borgarstjóri fegnast um avtaluna, sum varð undirskrivað í dag.
- Tað er altíð gleðiligt, tá tænastustøðið í økinum hækkar, og í hesum førinum er talan eisini um eitt upplagt samstarv og eina góða staðseting til venjingarhølið hjá Almannaverkinum, tí aðrir hentleikar á stadionøkinum jú eisini eru nær við, eitt nú svimjihøllin og vælverudepilin, sum letur upp har í næstum, sigur borgarstjórin.
Hølini verða frammanundan brúkt sum venjingarhøli hjá Judofelagnum, og venjingartíðirnar verða tí lagdar soleiðis til rættis, at hølini kunnu tæna báðum endamálum uttan trupulleikar.
- Samstarvið millum Judofelagið, Svimjihøllina og Almannaverkið í hesum málinum hevur verið fyrimyndarligt, so vit kunnu øll vera glað fyri hetta tilboðið, sum nú verður lagt afturat í Norðoyggjum, sigur Jógvan Skorheim.
Almannaverkið hevur eitt toymi av fimm dugnaligum ergo- og fysioterapeutum, sum virka í Norðoyggjum og Eysturoynni, og frammanundan eru líknandi venjingarhøli í Runavík. Sostatt fáa borgararnir í økinum nú líka góðar umstøður í Klaksvík sum í Runavík, greiðir Almannaverkið frá.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »

robotstxt: allowed

filter: keep


text:
Allar verkætlanir, sum fáa játtan frá Fiskivinnuroyndum, skulu gera sáttmála við Fiskimálaráðið um treytirnar fyri játtanini. Tá Fiskimálaráðið hevur avgreitt árligu umsóknirnar, sendir samskiparin tvey avrit av sáttmálanum til umsøkjaran. Umsøkjarin/sáttmálaparturin skal senda sáttmálan aftur til Samskiparin fyri Fiskivinnuroyndir innan 14 dagar við fráboðan um, nær verkætlanin fer í gongd.
Dømi um verkætlanarsáttmála 2014.doc
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Fyrisøgn
Fyrisøgn er ein "disiplin", sum børnini skulu læra seg og skulu brúka heilt upp til próvtøkurnar í 9. flokki, og tað eru vit nú farin í holt við at venja. Fyrstu nógvu fyrisagnirnar verða smáar søgur.
Fleiri førleikar verða vandir við fyrisøgn, t.d. bindindi, tí tey skulu sita still og lurta. Fakliga venja tey bæði staving og handskrift. Vit leggja dent á, at orðini bæði verða stavað rætt og skrivað rætt og vakurt. Tey vita longu, hvussu tað gongur fyri seg og duga væl vera friðarlig og lurta og skriva.
Tey fáa staviorð við heim, sum tey skulu lesa heima. Tit hava stóran leiklut, tá ið tey hava fyrisøgn fyri, tí børnini skulu bæði skriva orðið heima (minst eina ferð) og stava tað hart, og tá ið tey stava hart, eru tað tit, sum lurta og rætta og vegleiða. Summi børn klára kanska at minnast orðið skjótt, meðan onnur skulu hava meir tíð og noyðast at stava tey ofta í gjøgnum, áðrenn tað situr. Brúkið tíðina, sum barnið hevur brúk fyri, at hjálpa teimum við at minnast og ansið eftir, at barnið skrivar bókstavirnar á rættan hátt.
Góðu foreldur!
Takk fyri ein góðan foreldrafund. So hugaligt, at tit møttu so fjølment.
Foreldrabólkar
Á foreldrafundinum vóru tríggir foreldrabólkar valdir. Ein jólabólkur, ein føstulávintsbólkur og ein vár/summarbólkur. Sí annars inni á ”foreldrabólkar”.
Spælibólkar/vinarbólkar
Á fundinum var eisni tosað um at gera spælibólkar/vinarbólkar. Eg veit ikki, hvussu áhugin er fyri tí. Men um tað verður, kundi eg hugsað mær, at vit høvdu hetta at halda okkum til:
Børnini koma heim at vitja hvønn annan ein gerandisdag, so sum tað passar best hjá foreldrunum.
Endamálið við hesum felagsløtum er, at børnini skulu læra at kenna hvønn annan betur og vera saman á ein øðrvísi hátt í frítíðini. Hetta er ein hugnalig spæliløta og ikki ein veitsla. Vit hava avgjørt, at hugnaløturnar hava hesar meginreglur:
Bólkarnir eru saman eina ferð um mánaðin
Verturin velur ein dag
Tey eru saman í tveir tímar
Tey skulu vera heima aftur í seinasta lagi kl. 20:00
Tey kunnu spæla borðspøl ella onnur sosial spøl
Hetta er ein teldu- og sjónvarpsfrí løta
Tað er møtiskylda
Tá øll børnini hava hildið hesar hugnaløtur, setir flokslærarin bólkarnar saman av nýggjum.
Sigið mær frá, um tit taka undir við at hava hesar bólkar ella ikki.Eg havi sjálvandi tagnarskyldu, so ongin annar fær at vita tykkara svar. Er áhugin nóg stórur, seta vit hetta í verk aftan á heystfrítíðina. Annars ikki.
Sangframførsla
Í sambandi við 100 ára hátíðarløtu fyri Óla Dahl og Bernhardi Brim leygardagin 19. september, fara 3. b og 3.d á Skúlatrøð at syngja tveir sangir.
Sangirnir eru "Syng, syng, syng, músabróðir mín" og ”Nú er morgun aftur komin”. Syng, syng, syng, músabróðir mín” skulu tey duga uttanat. ”Nú er morgun aftur komin” er í postkassanum. Lagið á hesum sanginum er ikki ”Góða mamma eg vil sova”, men ”Eins og áarstreymur rennur” tríggjar tær fyrstu reglurnar, tó er endin á fjórðu reglu sum endin á sanginum. Vinarliga venjið hann heima. Tað er ikki neyðugt at duga hendan sangin uttanat.
Hátíðarhaldið byrjar kl 14. Tit fáa nærri boð í vikuætlanini, nær barn tykkara skal møta.
Er nakað, tit hava upp á hjarta, eru tit vælkomin at ringja ella skriva til mín.
Gott vikuskifti.
Jónfríð Foldbo, tlf 743369


text:
Rock Trawldoors á messu í Grønlandi
Við stuðli frá Vinnuframa hevur Rock Trawldoors hevur verið á fiskarímessu í Grønlandi.
Messan bleiv hildin í Sisimiut. Rock Trawldoors kom í samband við við onkran verandi kunda og onkur ordri kom í hús.
Messan var góð, men ikki bert ætlað til framleiðarar av trollemmum, tí vóru ikki so nógvar avtalur gjørdar. Tað var tó gott at luttaka á messuni, og við stuðlinum frá Vinnuframa hevði tað neyvan verið gjørt, tí tað er sera kostnaðarmikið at luttaka á messum í Grønlandi.
SEINASTU TÍÐINDI
Almennur fundur um hópfígging (Crowdfunding)
Hópfígging er ein skjótt vaksandi fíggingarháttur hjá íverksetarum kring allan heim, men enn er h…
Leiðari í Filmshúsinum
Tina í Dali Wagner hevur 25 ára royndir frá Den Danske Filmskoles Efteruddannelse, har hon hevur…
Lissi á CIFF
Ein av nýggju sniðgevunum í Føroyum, Lissi Bjarnadóttir Andreassen luttók á CIFF 2017, sum bleiv…


text:
Gepardur
Gepardur (frøðiheiti - Acinonyx jubatus) er flekkut rándýr av kattarslag líkt tikara. Í heiminum í dag finnast minni enn 20.000 gepardar eftir, sum sostatt verður mett sum hótt djóraslag. Gepardurin er skjótast djór á jørðini, ið gongur á fýra beinum. Vanliga hevur verið mett, at gepardurin hevur eina toppferð á umleið 110-120 kilometrar um tíman, men megnar tí ikki at halda ferðina yvir longri tíð.
Gepardur er skjótast millum súgdjór. Stutt strekki rennur einki djór undan gepardinum, hann kann renna 100 km. um tíman. Men hann fær ikki sum hinir stórkøttirnir krept klørnar inn í labban, so tær eru altíð útspílaðar, tí fótar hann sær sera væl, tá ið hann rennur. Verður gepardur avdúkaður, meðan hann sníkir seg eftir fongi, gevst hann alt fyri eitt, er hann meiri enn 180 m. frá. Meiri enn onnur hvør veiðiroynd hansara miseydnast.


text:
Bertáknur eru millum litríkastu dýrini í havinum. Tær eru at finna í øllum heimsins høvum heilt úr vatnskorpuni og niður á meira enn 700 m dýpi. Fleiri enn 3 .000 sløg eru funnin higartil.
Bertáknur, sum hylja seg
Flestu sløg av bertáknu liva á botni. Summi sløg líkjast umhvørvinum í liti fyri at lumpa fíggindar, og onnur sløg hava bjartar litir og mynstur, so fíggindin skal halda bertáknurnar vera eitrandi.
Bertákna er tvíkynd, tað vil siga, at tær hava gøgn at nørast við hjá báðum kynum. Kortini kann bertákna ikki troða seg sjálva.
Eitt føroyskt bertáknuslag
Fyrstu ferð henda bertáknan varð sædd í Føroyum, var í juni 1899. Bertáknan, sum varð funnin í Dýpinum millum Stong og Eystnes, fekk navnið Polycera faeroensis. Onnur sløg, sum eru nær í ætt við bertáknuna, eru um 20-25 mm til longdar, har sum føroyska slagið er upp í 45
mm langt.


text:
Infinity er heitið á nýggju serframsýningini á Listasavni Føroya við verkum eftir Beintu av Reyni.
Figurativir og realistiskir málningarnir kunnu við fyrsta eygnabrá líkjast fotomyndum, men skjótt er greitt, at hetta eru málningar. Myndevnini eru einføld, men kortini bjóðar málningarnir okkum av við surrealistiskum drøgum, eksistentiellum innihaldi og sterkum, stillum støðum.
Infinity er enska heitið fyri endaloysi – eitt abstrakt hugtak, ið varpar ljós á eitthvørt, ið ikki er avmarkað í tíð ella rúmi. Hetta endaloysi granskar Beinta av Reyni í málningunum hjá sær. Teir viðgera støðuna hjá modernaða menniskjanum við einum blandi av ironi, alski og undran, har íblástur frá tí klassiska, naturalistiska málninginum verður sett saman við einum nýtíðarligum listastíli.
Framsýningin læt upp 27. januar og er opin til og við 2. apríl.
Til framsýningina er útgivin ein bóklingur við tekstum eftir Nils Ohrt, savnsstjóra, og Solveig Hanusardóttir Olsen.
Øll eru vælkomin.
Framsýningin Infinity er opin til og við 2. apríl 2017.
Savnið er opið hvønn dag frá kl. 13-16. Mánadagar er stongt.
Til og við 28. februar er ókeypis atgongd á Listasavninum.


text:
Tilmelding til skúla
Nú ber til at skriva barnið inn í 1. flokk, forskúla og frítíðarskúla á netinum. Far inn á sjálvgreiðsluna HER. Seinasta freist at skriva barnið inn á netinum er hósdagin 19. januar 2017 kl. 18.
Tað ber til at biðja um at fáa barn/børn í ávísan skúla, men er pláss ikki fyri øllum teimum næmingum, sum búgva næst við ávísan skúla í kommununi, verður neyðugt at flyta næmingar í skúla, har pláss er.
Tá ið felagsinnskrivingin er liðug, fáa foreldrini boð frá skúlanum, har barn teirra skal í 1. flokk ella forskúla.
Innskriving til skúlarnar í Tórshavn, Hoyvík og á Argjum verður eisini í Reinsarínum mikudagin 18. og hósdagin 19. januar 2017, báðar dagar kl. 15. – 18.
Í Kollafirði, Kaldbak, Nólsoy og á Velbastað fer innskrivingin fram í skúlunum ella á netinum.
Skrivar tú barnið inn á netinum, skalt tú ikki innskriva barnið í Reinsarínum ella ein av omanfyri nevndu skúlum.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Konsertir í Miðvági, Vestmanna og Hoyvík
27.02.2015
Um vikuskiftið fara Vágakórið, Vestmanna sangkór, urguleikarin Petur Martin Jóhannesen og blásikvartettin, Tám, mannað við Súsonnu Joensen, floytu, Bjarna Berg, klarinet, Otriel Nygaard, klarinet og Eiriki Skála, basklarinet, at hava tríggjar konsertir.
Høvuðsverkið á skránni er Missa Brevis av týska tónaskaldinum Johann Stehle, og verdur tað framført av kóri, urgu og blásikvartet við leiðslu av Gudmund Mortensen.
Missa Brevis er ein stutt messa við fimm satsum, og eru orðini tikin úr tí katólsku messuni: Kyrie – Gloria – Credo – Sanctus og Benedictus og Agnus Dei.
Á konsertunum verður haraftrat tónleikur fyri blásikvartet og urgu, og kórið fer eisini at syngja tríggjar føstusálmar við leiðslu av Benjamin Gásadal.
Konsertirnar verða:
Í Miðvágs kirkju leygardagin 28. februar kl. 17.
Í Vestmanna kirkju sunnudagin 1. mars kl. 16.
Í Hoyvíkar kirkju sunnukvøldið 1. mars kl. 19.30.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Royal Arctic-skip siglt á ísfjall
Bingjuskipið Mary Arctica hjá grønlendska reiðarínum Royal Arctic Line sigldi í síðstu viku á eitt ísfjall út fyri Nanortalik. Ongin av manningini fekk skaða, og heldur ikki var nakar leki ella oljuútlát. Kortini var skaðin á skipið somikið stórur, at tað skal upp á beding.
”Vit hava eina meting av skaðunum, sum vit kunnu síggja, men vit fáa ikki eina rættvísa mynd av skaðunum, fyrrenn skipið er komið upp á beding í Danmark”, sigur Verner Hammeken, stjóri í Royal Arctic Line við KNR.
Eftir ein stuttan steðg í Qaqortoq, har fyribils meting varð gjørd av skaðunum, er Mary Arctica nú á veg til Aalborg, hagar skipið væntandi kemur fríggjadagin.
Meðan Mary Arctica er á beding, røkir eitt minni skip, Arina Arctica, siglingina hjá Mary Arctica.
Kelda: Royal Arctic Line og KNR


text:
Undirvísingartilfarið í ferðslu, sum nú er tøkt, er úrslit av eini verkætlan hjá Ráðnum fyri Ferðslutrygd í samstarvi við Tryggingarfelagið Føroyar, sum byrjaði 1. jan. 2013. Byrjanin til verkætlanina liggur tó longri afturi.
Endurskinsvestar
Í 2009 fóru Ráðið fyri Ferðslutrygd og Tryggingarfelagið Føroyar undir samstarv við sniðgevafyritøkuna, Guðrun & Guðrun, sum sniðgóvu snøggar endurskinsvestar. Endurskinsvestarnir vóru serliga ætlaðir stórum børnum og ungum, sum ofta ikki eru so røsk at minnast til endurskinini. Inntøkurnar fyri vestarnar vórðu oyramerktar til at framleiða undirvísingartilfar í ferðslu til fólkaskúlan. Soleiðis kundi verkætlanin gagna ferðslutrygdini á meira enn ein hátt. Umframt inntøkurnar fyri vestarnar er fígging fingin til vega frá Tryggingarfelagnum Føroyar, soleiðis at verkætlanin hevur borið á mál.
Námsætlan
Sambært §8 í fólkaskúlalógini er ferðsla kravt undirvísingarevni, men ongar neyvari ásetingar hava verið um hetta. Tí hevur verið ógreitt, hvussu undirvísingin skuldi skipast. Fyri at tryggja kjølfesti í undirvísingini í fólkaskúlanum, varð tí mett neyðugt við greiðum ásetingum. Í samstarvi við Mentamálaráðið hevur Ráðið fyri Ferðslutrygd tí orðað eina námsætlan og eina læraravegleiðing um lærugreinina, ferðslulæru. Í námsætlanini verður ásett ábyrgd, endamál, støðisførleikar og fakligir førleikar hjá næminginum. Læraravegleiðingin lýsir, hvussu undirvísingin kann skipast, og hvussu undirvísingartilfarið kann verða nýtt.
Undirvísingartilfarið
Greitt var frá byrjan, at skuldu øll floksstig í fólkaskúlanum røkkast, so var ikki fíggjarlig orka til at framleiða nýtt tilfar frá grundini. Tí varð fingið í lag samstarv við danska Rådet for Sikker Trafik og í ávísan mun eisini norska Trygg Trafikk um at endurnýta og tillaga undirvísingartilfar frá teimum. Hesi bæði ráðini hava í sínum viðtøkum staðfesta ábyrgd av júst framleiðslu av undirvísingartilfari til fólkaskúlan í ferðslulæru, og tí er talan um dygdargott og fakliga væl undirbygt tilfar. Umframt týdda og tillagaða tilfarið er eisini nakað av nýframleiddum føroyskum tilfari.
Avtala varð fingin í lag við Nám um, at undirvísingartilfarið kundi liggja á undirvísingarportalinum www.snar.fo.
Tilgongd
Í allari tilgongdini við framleiðslu av undirvísingartilfari, hava viðkomandi partar verið tiknir við. Ein tilvísingarbólkur við fýra lærarum hevur við jøvnum millumbilum gjøgnumgingið framleidda tilfarið, meðan aðrir lærarar hava roynt tilfarið í undirvísingini. Aðrir partar hava verið kunnaðir og hoyrdir í tilgongdini: Lærarafelagið, Pedagogfelagið, Skúlaleiðarafelagið og Felagið Heim og skúli.
Stór orka er harumframt løgd í at kunna um nýggja tilfarið, námsætlan og læraravegleiðing. Skipað hevur verið fyri skeiðum fyri lærarar, greinarøð hevur verið í Skúlablaðnum og vitjað hevur verið úti á skúlum og á Læraraskúlanum.
Námsætlan og læraravegleiðing í ferðslulæru vóru endaliga klár í juni 2014, og sjálvt undirvísingartilfarið varð lagt fram í august 2014.
Arbeiðsbýti
Ábyrgd: Brynhild Høgnadóttir
Verkætlanarleiðarar: Birna Abrahamsen og Katrin D. Apol
Samstarvspartar: Rådet for Sikker Trafik, Trygg Trafikk, NÁM og Mentamálaráðið
Týðing: Katrin D. Apol og Birna Abrahamsen
Ráðgeving: Kári Thorsteinsson
Uppseting: Rådet for Sikker Trafik og Dánjal Design
Forritan: menning.fo
Rættlestur: Sprotin
Føroyskar myndir: Mureldur v. Sunvu Eysturoy Lassen
Hoyringspartar:
Tilvísingarbólkur: John Petersen, Rachel Eysturtún, Lív McLeod, Birgit Nattestad Olsen og Vivian Choziuk Guðjonsson
Roynt tilfar: Louisa Johnsdóttir, Petra Sjóstein og Lív McLeod
Lærarafelagið
Skúlaleiðarafelagið
Pedagogfelagið
Felagið Heim og skúli
Løgreglan í Tórshavn
Akstovan


text:
Landsstýrið hevur sett eina millión krónur av á fíggjarkørmunum fyri 2017 til at seta á stovn eitt Filmshús. Ein arbeiðsbólkur, ið hevur skrivað tilmæli um filmshús, sum varð handað Poul Michelsen, landsstýrismanni í uttanríkis- og vinnumálum, og Rigmor Dam, landsstýriskvinnu í mentamálum, metir, at tað ber til at byrja virksemið fyri hesa upphædd, men mælir til, at játtanin komandi árini verður hækkað; í fyrstu atløgu til 1,6 millión krónur árliga.
Og tað hendan boðskap hevur landsstýrismaðurin í vinnumálum fingið við.
- Ein millión verður sett av til Filmshúsið í uppskotinum til fíggjarlóg fyri 2017. Filmshúsið skal setast á stovn til várs, og málið er, at játtanin so líðandi skal hækka komandi árini, sigur Poul Michelsen, landsstýrismaður.
Í arbeiðsbólkinum hava verið Oyvindur av Skarði úr Uttanríkis- og vinnumálaráðnum, Alda Joensen úr Mentamálaráðnum og Pætur Marjunarson Dahl frá Klippfisk.
Kelda og lesið meira: uvmr.fo
Tilmælið kann lesast HER


text:
- Tíðindi, mentan og ítróttur
Volkswagen partabrøv rapa eftir ákærur um svik
Virðið á partabrøvunum í Volkswagen er síðani fríggjadagin fallið við 20 prosentum. Tað er eisini tað lægsta, partabrøvini hava verið í umleið seks ár.
Tað hendir eftir at amerikansku umhvørvismyndugleikarnir hava ákært týska bilframleiðaran at hava svikað við forritinum, ið mátar útlátið frá VW-bilunum.
Partabrøvini í Volkswagen vóru fallin 13 prosent í virði, tá keypskálin í Frankfurt lat upp mánadagin, og virðið á partabrøvunum minkar framvegis.
Greinin heldur fram niðanfyri
.@Volkswagen scandal widens: -11 million cars affected -VW stock crashes -Cost: $7.3 billion http://t.co/VjPAp7oX9s pic.twitter.com/34QTV06Lvm
— CNNMoney (@CNNMoney) September 22, 2015
Amerikonsku umhvørvismyndugleikarnir hótta nú Volkswagen við ein bót uppá 18 milliardir dollarar, umleið 120 milliardir krónur, fyri umfatandi svikið.
Myndugleikarnir ákæra týska bilframleiðaran fyri tilætlað at hava svikað við tølunum í 11 milliónum bilum, so tølini, ið vísa hvussu bilarnir dálka, vóru penari enn veruleikin er.
Volkswagen hevur longu viðgingið, at fyritøkan hevur svikað við tølunum um útlát. Ein umfatandi kanning skal nú staðfesta, hvussu umfatandi svikið hevur verið.


text:
Orð: Mikkjal á Ryggi
Lag: Vísulag (Skal nu vort venskab ende få)
1. Tað var ein fagran summardag,
ein ternubøga var so glað,
hon átti lítlar pisur tvær,
og fegin teimum føði bar.
2. Hon leitaði á sjógvin burt
og stoytti sær og fekk ein murt
og vendi heim, men vardi ei,
at maður lúrdi har um leið.
3. So sum hon fleyg, ein byrsa brast,
tað sveið í kjósini so fast,
úr brotnum beini blóðið rann,
í andaleypi heim hon vann.
4. So sára lítil pisa læt:
“O, mamma, mamma, gev mær mat,
vit eru kaldar, svangar við,
hví vermir okkum ei tín lið?”
5. “Hví ert tú køld, hví ert tú vát?
O, móðir, hoyr vár tunga grát,
hví ert tú stív, hví ert tú reyð?
O, hoyr, vit rópa hart av neyð.”
6. Tær dugdu ei at skyna á,
at deyð hon var. Tær neyðar smá!
Í hungri doyðu báðar tvær.
O, betri eingin byrsa var.


text:
Hoyrnin hevur fingið dagførda heimasíðu við enn meira kunning um tænastur, tól og hoyriroyndir
Tjóðpallurin hevur fingið ein sterkan talgildan pall at gera vart við síni tiltøk og draga áskoðarar til sín.
Nýggja heimasíðan hjá Tjóðsavninum er ein týðandi liður í málinum at gerast meiri sjónligt, fólksligt og at vísa á fjølbroytta virksemið hjá stovninum.
‘Tjóðsavnið' er navnið á nýggja stovninum, sum savnar, granskar og miðlar vitan um føroyska náttúru, mentan og søgu. Í sambandi við at Søvn Landsins eru farin í søguna, er Tjóðsavnið vorðin sjálvstøðugur stovnur við egnum navni, samleika og endamáli.
Savna hevur staðið fyri sniðgeving og marknaðarføring av leikinum Soli Deo Gloria á Tjóðpallinum.
Nám hevur givið út slóðbrótandi bókina "Mennandi sálafrøði", ið Gitte Klein og Ann-Britt Fríðheim Mortensen hava skrivað. Savna hevur staðið fyri ráðgeving, sniðgeving og umbróting.
Í sambandi við at Roknskaparfelagið gjørdist 25 ár fekk felagið nýggja heimasíðu.
Snilda haldaraskipan hjá STROK og Píka7 heldur skil á øllum haldum og endurnýggjar tey sjálvvirkandi.
Stýr hevur fingið heimasíðu frá Savna, sum ger júst tað hon skal og heldur stýr á upplýsingum um fyritøkuna og lættir um samskiftið við kundarnar.
Nýggi grafiski samleikin hjá KT-fyritøkuni STÝR er litríkur, markantur og modernaður.


text:
Miðbýurin settur á dagsskrá
Tað var hugaligt at taka lut í stóru hugarokanini um miðbýin, sum býráðið hevði sett á dagsskrá í Østrøm í dag og í gjár. Verkstovan var karmur um góð hugskot og birti vónina fyri einum livandi og spennandi miðbýi í komandi tíðum
Tíðin var væl givin út, tá ið fólk sessaðust í Østrøm í dag og gjár at viðgera míðbýin í høvuðsstaðnum frameftir. Verkstovan, sum býráðið skipaði fyri, var sera væl greidd úr hondum, og her var nógvur íblástur at heinta til ein livandi og spennandi miðbý í høvuðsstaðnum í komandi árum.
Í 2010 orðaði býráðið eina visjón fyri Tórshavnar kommunu, sum hevði til endamáls at skapa menning, tryggleika og trivnað í høvuðsstaðnum. Allir býráðslimir tóku undir við visjónini, og verkstovan í Østrøm um miðbýin er eitt stig víðari á hesi leiðini. Tað er sera hugaligt at síggja, at sitandi býráð í breiðari samgongu heldur kósina, sum var sett í 2010. Visjónin frá 2010 og ”Miðbýarverkstovan” í dag og í gjár eru dømi um gott politiskt stev, sum eina helst letur seg gera, tí málini eru greið. Vit arbeiða øll fyri menning, tryggleika og trivnaði í okkara framúrskarandi høvuðsstaði.
Hugskotini og orðsakiftini á verkstovuni góvu eina greiða mynd av, at vit vilja veruliga gera okkara høvuðsstað til ein fjálgan stað, har fólk hava hug at búgva og virka. Miðbýurin er hjarta í okkara høvuðsstaði, og nú er at halda fast og arbeiða víðari við nógvu, góðu hugskotunum í sama góða anda, sum merkti verkstovuna hjá Tórshavnar býráð í Østrøm.
Næsta stigið eigur at vera ein heildarætlan fyri miðbýin, soleiðis at hesin týðandi býarparturin verður skipaður í samsvari við tíðina, vit liva í. Um vit fáa sett upp eitt greitt mál fyri miðbýin, verður so nógv lættari at fara til verka.
Miðbýarverkætlanin er m.a. liður í at gera Tórshavn til ein fjálgan lestrarbý, har fólk hava møguleika at búleikast í einum livandi og mennandi umhvørvi. Ein livandi og spennandi miðbýur kann eisini verða við til at venda fólkafráflyting til fólkatilflyting
Tað snýr seg fyrst og fremst um, at vit politikarar áhaldandi hava yvirskriftina ”Menning, tryggleiki og trivnaður”, í hásæti. Tað er okkara politiska lógvatak, sum fer at bera høvuðsstaðin framá í nógv ár.
Bogi Andreasen, býráðslimur, Fólkaflokkurin


text:
Talgild amboð - hvat ætlar MMR?
Hugaligt er at síggja onkran visións-glotta! Men at leypa á leistum og ikki taka ávísingar frá kt-vørðum fyri fult, tað er milt sagt ørkymlandi.
Tøkk verður send felagnum “Heim & Skúli”, at tey rópa varskó, nú talgildu royndirnar og landsroyndirnar eru kravdar í 2014. Hugaligt er at vita sær, at onnur enn KT-varðafelagið vísa á møguleikar, vansar og avbjóðingar – serliga í hesum føri, har MMR setir út í kortið tiltøk, ið ikki verða samantvinnnað við kommunalu fortreytirnar.
KT-varðafelagið hevur upp í saman víst MMR á, at tað er einki høpi í at áseta talgild tiltøk, um kommunurnar ikki verða tiknar við upp á ráð. Tvíbýtið “land/kommuna” kann hava við sær at fløkja kemur í tiltøk, ið annars kundu verið spennandi og mennandi fyri næmingar/lærarar. Talgilda tiltakið er alt ov gott dømið um hetta.
Í stuttum kann sigast, at besta loysn helst hevði verið, at skúlin hevði dagførda teldu til allar næmingar og lærarar.
Men av tí at MMR ikki hevur tikið við uppskotinum at investera í “lærarateldu” og “næmingateldu”, ið hóskandi er skúlanum, standa vit við nógvum ivamálum, t.d. “ Hvat skal verða loyvt at hava á telduni?” Skal talan verða um at nýta teldu sum teldu ella skrivimaskinu? Tað er sjálvsagdur lutur, at tá ið talan er um at talgilda royndir og landsroyndir, er tað í huganum, at næmingur hevur bestu møguleikar at prógva sínar førleikar. Tí skulu øll forrit, ið hóskandi eru royndini, vera á telduni.
Nú standa nakrir skúlar í tvørligari støðu, tí ásetingarnar fylgja ikki fíggjarætlanini. Størri trupulleiki er, at kt-vørðir enn ikki eru í greiðari arbeiðsskipan og hava ikki stundir at geva næmingum og lærarum bestu fortreytir at fyrireika seg til avbjóðingarnar móti vári 2014.
KT-varðafelagið hevur ár um ár gjørt MMR vart við, at tað ber ikki til at lata kt-vørðir starvast undir fortreytini: “Røkt av teldu”. Kt-vørðurin eigur at fáa stundir at røkja kt-amboð, men kt-vørðurin skal eisini fáa stundir at vísa næmingum og lærarum á møguleikar at nýta kt sum nátúrligt amboð.
Trupulleikin sigst vera fíggjarligur! Kommunan skal fáa til vega amboð og MMR skal fíggja starvsfólkum! Trupulleikin er tó størri enn so – tí næmingurin verður mettur! Øll innan skúlaøkið ynskja, at næmingurin fær best møgulig úrslit, men fortreytirnar kunnu skipast betur.
Kt-vørðurin ynskir at leggja fyri næmingar og lærarar amboð og arbeiðshættir, ið hugsandi eru at verða amboð at loysa komandi avbjóðingar. Tíanverri sæst hetta ikki aftur í MMR-visiónum!
Størsti spurningurin í øllum hesum er: Hvørji amboð ynskir MMR, at næmingurin nýtir til roynd og landsroynd, og á hvønn hátt ynskir MMR, at næmingurin hevur bestu fortreytir at nýta kt sum nátúrligt amboð?
Góðu tit í MMR! Eru royndir og landsroyndir 2014 skipaðar soleiðis, at ávís kt-amboð eru betri enn onnur? Hevur MMR ætlanir um at stuðla kommunum í nýíløgum? Hevur MMR ætlanir um at betra umstøðurnar fyri kt-vørðin?
Vónandi loysa hesi orð upp fyri nøkrum felags átøkum næmingunum at frama. Nevndin í KT-varðafelagnum stendur klár at sparra og koma við viðmælum.
...okkurt ískoyti: http://politikkur.fo/kt+i+folkaskulanum.html
Jákup av Skarði, formaður í KT-varðafelagnum


text:
Menninir hjá VÍF mugu reisa seg móti Kyndli í dag. Tað snýr seg ikki um at koma í finaluna. Tað snýr seg um æruna, hondbóltsmoral og – mundi eg sagt – um ikki at halda viðhaldsfólkini fyri gjøldur.
Eftir at hava vunnið við Kyndil í Vestmanna við sjey málum, tapti VÍF fyrr í vikuni við 10 málum í Havn. Ein flyting upp á 17 mál. Á pappírinum ella á einum dómaraseðli ber ikki til at síggja, hvat ið gekk galið. Men vit, sum vóru tilstaðar, sóu, at VÍF-menninir kláraðu at hanga í fyrstu 10-15 minuttirnar. Eftir støðuna 6-6 var tað, sum blýggjlodd vórðu hongd um lørini á flestu leikarunum, og frá hesi løtu gekk tað bara ein veg. Verjan var ikki “komin við til Havnar” og skotini í álopinum vóru snøgt sagt blind. Tað gerst næstan pínligt at seta nøvn á nakað og nakran. Stutt eigur manningin tó at minnast til, hvussu tað kennist hjá einum málverja at standa púra einsamallur í verjuni.
Tá tað er sagt, spældi Kyndil ein góðan dyst. Verjan var góð og málverjin var eisini góður.
Eg havi EINA áheitan á menninar, sum fara suður til Havnar at leika móti Kyndil klokkan 18.00 í kvøld: Um tit so møða tykkum so nógv í dag, at seinastu dystirnir í ár ikki gerst nakar uppvísningur, so eiga tit kortini at leggja alla orku í at fáa endurreisn fyri 10-máls tapið. Um tað ber ella brestur fer tíðin at vísa, men vælsignaðir geri og spæli tað, tit eru mentir.
Mynd: Álvur Haraldsen


text:
Finskt mál
Finskt mál er málið í Finnlandi og er minnilutamál í Svøríki. Um 5,2 milliónir fólk tala finskt [1], sum nú er, og støðan hjá finskum er betri enn nakrantíð áður. Nú á døgum verður finskt nýtt í øllum hugsandi viðurskiftum, bæði skipaðum og óskipaðum. Tá ið Finnland fór inn í ES, gjørdist finskt eitt av almennu málunum í Evropasamveldinum. Í Svøríki hevur finskt støðu sum alment viðurkent minnilutamál.
Finskt er av uralsku málættini, ein kløn og støkkin keta av málum, sum røkkur frá eystursjóvarstrondini heilt til Jenisej-ánna og Taimyrhálvoynna í Sibiria.
Søga[rætta | rætta wikitekst]
Søgugongdin í finskum eftir frumfinska tíð verður býtt sundur í fimm.
- Fyrsta skeiðið er fornfinskt frá fyrstu túsund árunum eftir okkara tíðarrokning. Longu tá verður støði lagt undir fyrsta málføraskilnaðin.
- Annað mentanarsøguliga týðandi skeiðið var tað miðaldarfinska. Miðøldin í Finnlandi verður roknað frá umleið 1150, haðani elstu skjølini eru um finsk viðurskifti. Finnland gjørdist í miðøldini ein partur av svenska ríkinum og varð lagt undir svenska lóg og svenskan stjórnarsið. Finskt hevði ikki støðu sum alment umsitingarmál og lógarmál, men hentari var í vissum førum at nýta finskt.
- Tað triðja menningarskeiðið, gamalt skriftfinskt, tók við í 1540-árunum, tá ið trúbótin kom til Finnlands. Við trúbótini fylgdi tann meginregla, at fólk skuldu kunna taka Guðs orð til sín á móðurmálinum, og var einki skriftmál frammanundan, mátti tað skapast nú. Mikael Agricola, sum seinni gjørdist biskupur í Åbo, týddi og læt prenta tær fyrstu finsku bøkurnar. Teirra millum var Nýggja Testamenti, sum kom út í 1548, tann týdningarmesta. Øll Bíblian varð týdd til finskt í 1642.
- Eitt nýtt skeið í søguni hjá finskum, tað eldra nútíðarfinska, tók við í 19. øld. Svøríki misti Finnland til Russlands í 1809 og Finnland gjørdist eitt sjálvstýrandi stórfúrstadømi undir Russlandi. Umsitingarmálið var framvegis svenskt. Men reist vórðu alt meira tilvitandi krøv um, at finskt skuldi hava størri rætt. Eisini sjálvum málinum varð litið at við øðrum eygum enn áður. Tey vesturfinsku málførini vórðu roknað sum oyðiløgd av sterku ávirkanini frá svenskum og leitað varð eftir nýggjum fyrimyndum fyri skriftmálinum í teimum reinaru eysturmálførunum.
- Fimta menningarskeiðið hjá finskum, nútíðarfinskt, verður roknað frá 1880-árunum og frameftir. Eftir tað eru ongar víðgongdar broytingar við atliti at bygnaðinum í finskum, men menningin hevur verið spøk og í samsvari við broytingar í umheiminum, tó er málnýtslan og áskoðanin á hana broytt munandi.
Keldur[rætta | rætta wikitekst]


text:
Tíðindi
-
23.04.2008
Eg havi hoyrt hetta fyrr!sigur formaðurin í Granskingarráðnum Eyðun Andreassen: "Játtanin til ... Les meira
-
23.04.2008
Creative Clusters - skapandi eindirSóknast verður eftir framløgum um skapandi búskap. Í samban... Les meira
-
23.04.2008
Kunningarfundur um PEOPLE - ein skrá í FP7Kunning um PEOPLE - ein skrá í FP7 Hósdagin 29. mai 2008 verður ... Les meira
-
23.04.2008
Vísindi í samfelagnum21. apríl kunngjørdi kommissiónin eitt útboð (call) undir ’vísindi... Les meira
-
23.04.2008
Skeið í verkætlanarleiðslu innan FP7Skeið: Fá góð úrslit sum verkætlanarleiðari í FP7 verkætlanum 22.... Les meira
-
22.04.2008
Politisku lyftini strektu ikkiUppskotið til fíggjarlóg fyri 2008, sum júst er lagt fram, er eitt stó... Les meira
-
22.04.2008
Grein í Geoscientist magazine vekir ansSimon Passey, dr. í jarðfrøði, hevur eina grein í apríl útgávuni av Ge... Les meira
-
17.04.2008
Hugur og evni at granska er ikki nokkTað er ikki bara í Føroyum, at áhugaverdar og skikkaðar umsóknir verða... Les meira
-
17.04.2008
Ráðstevna um mat, kostvanar og heilsu hjá eldri fólkiEin ráðstevna um mat, kostvanar og heilsu fyri eldri fólk verður hildi... Les meira
-
17.04.2008
Nýtt útboð í serskránni PEOPLEFyrst í hesum mánaðinum almannakunngjørdi komissiónin eitt nýtt útboð ... Les meira
-
15.04.2008
Føroyskur granskari loyst vinnuliga áhugaverda gátuTíðarritið Ingenøren skrivar í útgávu síni 14. mars, at Hilmar Kjartan... Les meira
-
11.04.2008
Stórur áhugi fyri granskingartíðindumSíðani heimasíðan hjá Granskingarráðnum varð umskipað í februar, er ta... Les meira
-
11.04.2008
Norðurlendskt samstarv í alheimsgerðini"Tað týdningarmesta í norðurlendska samstarvinum er, at norðurlond í f... Les meira
-
11.04.2008
Hvør er kostnaðurin av krabbameini?Nordic Cancer Union lýsir eftir umsóknum til eina granskingarverkætlan... Les meira
-
09.04.2008
Hagtøl um gransking á TACC08Stóra ráðstevnan Trans Atlantic Climate Conference 2008 endaði týsdagi... Les meira
-
04.04.2008
Føroysk gransking um strongd leggjast framFøroysk granskingarúrslit skulu leggjast fram á stórari altjóða ráðste... Les meira
-
04.04.2008
Panik-angist verkætlan nógva umrøðuVerkætlanin um panik-angist, sum August G. Wang og Hans Atli Dahl arbe... Les meira
-
03.04.2008
Øystein Patursson vart Ph.D. ritgerðMikudagin 2. apríl 2008 vardi Øystein Patursson Ph.D. ritgerð sína á U... Les meira
-
02.04.2008
Frágreiðing um føroyskan kommunupolitikSum partur av verkætlanini "Føroyskur kommunupolitikkur", sum Granskin... Les meira
-
27.03.2008
ESOF2008: Euroscience Open Forum í BarselonaESOF2008: Eitt einastandandi høvi at hittast fyri vísindafólk, granska... Les meira
-
26.03.2008
Jónrit Halling vart ph.d.ritgerð á Syddansk UniversitetTýsdagin 25. mars 2008 vardi Jónrit Halling ph.d. ritgerð sína: "Pharm... Les meira
-
25.03.2008
Trý nýggj útboðUndir serskránni PEOPLE eru trý nýggj útboð (calls) lýst leys. Tilsa... Les meira
-
25.03.2008
Risastór KST stevna í LyonTey næstu tíggju árini fara vit at síggja týdningarmiklar tøkniligar,... Les meira
-
18.03.2008
Góðir leiðarar og neyvar ætlanir krevjast12. og 13. mars skipaði NordForsk fyri ráðstevnu við heitinum NCoE Exp... Les meira
-
18.03.2008
Raðið fyri at finna granskarar og mennararGranskingarráðið sjósetur nú Heilagrunnin. Hetta er ein nýggjur dátugr... Les meira
-
14.03.2008
Góð útlit fyri vinnugranskingarverkætlanÁ ráðstevnuni TransAtlantic Climate Conference, sum verður í Havn 7.-8... Les meira
-
10.03.2008
Gransking í eygnahæddFyri fólk flest er orðið gransking eitt lítið ítøkiligt hugtak. Hv... Les meira
-
07.03.2008
Nógvir nýggir doktararÍ minsta lagi 13 føroyingar úti og heima hava lokið Ph.D. heitið í 200... Les meira
-
06.03.2008
Starvsvenjing í GranskingarráðnumTvær vikur í februar var Dávid Fossdalsá úr 10. flokki á Ziskatrøð í s... Les meira
-
28.02.2008
Verkstova um akvakultur í juniVerkætlanin AquAgriS (Environmental management reform for sustainable ... Les meira


text:
Á árliga Vinnudegnum fríggjadagin verða Ársins Virki og Ársins Átak kosin. Endamálið við hesum er at menna vinnuligan hugburð og økja um virðingina fyri vinnuni hjá myndugleikum og borgarum. Endamálið er eisini at geva virkjum, sum á einhvønn hátt hava klárað seg væl, eitt herðaklapp og treysti til at halda fram á somu kós.
At velja Ársins Virki er framhaldandi ein týdningarmikil partur av Vinnudegnum. Til at velja Ársins Virki situr ein dómsnevnd, ið er vald av nevndini í Føroya Arbeiðsgevarafelag. Umframt at leggja dent á fíggjarlig úrslit seinastu árini, hyggur dómsnevndin eisini eftir, um fyritøkur hava víst framfýsni og áræði á ymiskum økjum, og um hetta hevur viðført menning og vøkstur av fyritøkuni. Hetta kann t.d. vera viðvíkjandi framleiðslu, útflutningi, útbúgving ella vøru- og tænastumenning.
Umframt heiðurin fær Ársins Virki eina serliga standmynd, ið er gjørd til endamálið. Talan er um eina standmynd stoypta í bronsu.
Ársins Virki hevur verið kosið á hvørjum ári, meðan Ársins Átak hevur verið kosið, tá mett hevur verið, at fyritøka ella persónur hava gjørt eitt serligt átak, ið kann gagna vinnuligum framburði. Hetta kann vera eitt einkult átak, men kann eisini vera arbeiði, sum er gjørt í longri tíð. Sama dómsnevnd, sum velur Ársins Virki, velur Ársins Átak.
Fyri Ársins Átak verður latin ein minni standmynd, sum er eitt V úr stáli við búmerkinum hjá Føroya Arbeiðsgevarafelag graverað í.
Hvør verður Ársins Virki og Ársins Átak 2017 verður avdúkað í Norðurlandahúsinum 15. september á Vinnudegnum 2017.
Skrá til Vinnudagin 2017 sæst her.
Vælkomin til Vinnudagin 2017 – melda teg til nú.


text:
CO-industri og DI hava í felag gjørt 10 uppskot, sum kunnu verða við til at bjarga framleiðsluarbeiðsplássum í Danmark. Stórstan týdning hava útbúgving og gransking.
Fleiri tímar í náttúruvísindaligum fakum í fólkaskúlanum, fleiri ung á tekniskar útbúgvingar og fleiri við eini longri útbúgving. Tað eru bara nøkur av teimum málunum, sum politikarar skulu arbeiða eftir, um tað skal eydnast Danmark at halda fast við framleiðslu og harvið geva eitt íkast til ta donsku vælferðina, sum framleiðslu fyritøkurnar geva.
CO-industri og DI eru farin saman um at gera 10 uppskot, sum kunnu vera við til at betra um karmarnar fyri framleiðslufyritøkurnar. Her hevur eitt hækkað útbúgvingarstøði ein avgerandi leiklut, um danskar fyritøkur skulu menna framtíðar vørur við hjálp av nýggjum og framkomnum framleiðsluhættum.
Ein kanning millum álitisfólkini hjá CO-industri og millum fyritøkupanelið hjá DI stuðlar undir hetta. Kanningin vísir, at bæði starvsfólk og leiðarar vænta ein størri tørv á betur útbúnum starvsfólki í framtíðini.
Tí er tað nú, at okkurt skal gerast á fleiri økjum, um tað danska samfelagið skal gera sær vónir um at varðveita arbeiðspláss, siga felagsskapirnir báðir.
Uppgávan er hin sama, uttan mun til hvønn lit stjórnin hevur eftir eitt val. Og uppgávan krevur framskygdar politikarar við dirvi til at raðfesta knapt tilfeingi og gera íløgu í kappingarførar treytir hjá donskum fyritøkum, sigur Thorkild E. Jensen, formaður í CO-industri.
Tí danska framleiðsluvinnan gevur aðru hvørja útflutningskrónu, sum kemur heim til Danmarkar. Og hvørja ferð tað eru 100 starvsfólk í framleiðsluídnaðinum, skapar tað 35 arbeiðspláss í øðrum vinnum, sigur Karsten Dybvad, stjóri í DI.
Tí er avgerandi, at karmarnir fyri at hava eina fyritøku í Danmark verða betraðir komandi árini, um vit skulu varðveita okkara vælferðarstøði, sigur hann.
Tey 10 punktini eru:
- Førleikarnir hjá fólkaskúlanæmingum skulu styrkjast
- Yrkisútbúgvingarnar skulu styrkjast
- Fleiri við eini longri útbúgving
- Útlendskir serfrøðingar skulu tiltrekkjast
- Meira gransking í framleiðslutøkni
- Økt vitanarspaðing
- Kappingarført avgjaldsmynstur
- Færri fyrisitingarligar byrðar
- Infrakervi skal stuðla undir framleiðsluna
- Útflutningurin skal styrkjast
Kelda: di.dk


text:
Nýggjan Húsarhaldsskúla
19. august 2015
Tað er sera umráðandi, at hava fjølbroyttar útbúgvingarmøguleikar til okkara ungdóm. Nógvir ungdómar kring landið, serstakliga gentir, hava í mong ár havt møguleika at fara á vælvirkandi Húsarhaldsskúlan í Klaksvík.
Skúlin er sera væl dámdur. Ikki einans í sambandi við vanligu húsarhaldsskeiðini, men eisini hópin av øðrum fjølbroyttum skeiðum innan ymisk handarbeiði og matgerð.
Tørvur á nýggjum og størri skúla
Hølisumstøðurnar hjá skúlanum eru als ikki nøktandi, sum er. Tí er tørvur á nýggjum og størri skúla.
Í Mentamálaráðnum hava vit, saman við Húsarhaldsskúlanum og øðrum avvarðandi pørtum, longu fyrireikað bygging av nýggjum tíðarhóskandi Húsarhaldsskúla. Fyrireikingarnar eru komnar undir land og í tí sambandi er øki ávíst til skúla og búpláss til næmingarnar á Biskupstøð.
Eg havi fyrr arbeitt við at útvega Trygdarmiðstøðini góðar hølisumstøður, útbyggingum á Tekniska Skúlanum í Klaksvík og nýggjum hølum til HF-skúlan.
Um eg komi aftur á Ting, fari eg millum aðrar neyðugar útbyggingar í Norðoyggjum á sjúkrahús-, skúla-, íbúðar- og samferðsluøkinum, at arbeiða miðvíst við, at nýggi Húsarhaldsskúlin verður bygdur í Klaksvík.
Bjørn Kalsø, landsstýrismaður í Mentamálum
Valevni Sambandsfloksins til løgtingsvalið
RN
Aftur


text:
Paralympiskir Leikir
Paralympisku Leikirnir er ein stór altjóða ítróttarstevna fyri ítróttarfólk við kroppsligum ella sálarligum breki. Síðan Olympisku Leikirnir vóru hildnir í Soul í Suðurkorea í 1988 hava Paralympisku Leikirnir verið hildnir í sama býi og beint eftir teir Olympisku Leikirnir. Í 2012 verða leikirnir hildnir í London í september, har Olympisku Leikirnir fyri frísk ítóttarfólk vóru hildnir í London í juli og august. Allir Palalympiskir Leikir verða fyriskipaðir av Altjóða Paralympisku Nevndini (International Paralympic Committe, stytt IPC). Paralympisku Leikirnir hava ment seg frá at vera ein lítil ítróttarstevna, sum bretskir krígsveteranar frá Seinna Heimsbardaga tóku stig til í 1948 til at vera ein av heimsins størstu ítróttarstevnum ella ítróttartiltøkum. Fyrstu Paralympisku Leikirnir sum ikki bert vóru fyri krígsveteranar vóru hildnir í 1960 í Róm,[1] har 400 ítróttarfólk frá 23 londum kappaðust. Síðan 1960 hava Paralympisku Leikirnir verið hildnir sama ár sum Olympisku Leikirnir. Paralympisku Leikirnir verða fyriskipaðir paralelt við Olympisku Leikirnir. Tað eru bæði summarleikir og vetrarleikir fyriskipaðir.
Innihaldsyvirlit
Føroyar á Paralympisku Leikunum[rætta | rætta wikitekst]
Føroyar kunnu luttaka á Paralympisku Leikunum sum egin tjóð og undir Merkinum. Tá talan er um Olympisku Leikirnir mugu føroyingar luttaka undir donskum flaggi. Fleiri føroyingar hava luttikið á paralympisku leikunum og fleiri hava eisini vunnið heiðursmerki á leikunum. Í 1984 luttóku Katrin Johansen, Ólavur Kongsbak og Kristvør Rasmussen, tey vunnu ikki nakað heiðursmerki. Á Paralympisku Leikunum í Seoul í 1988 vann Christina Næss 1 gull og 1 silvur heiðursmerki, Katrin Johansen vann eitt silvur og eitt bronsu heiðursmerki og Tóra við Keldu vann eitt silvur og 2 bronsu heiðursmerki. Johan Samuelsen luttók eisini í fleiri kappingum í 1988. Í 1992 luttóku Tóra við Keldu og Durid Svensson. Tóra vann tá eitt silvur heiðursmerki. Í 1996 í Atlanta vann Tóra við Keldu eitt silvur heiðursmerki. Ester Høj luttók eisini í fleiri kappingum í 1996. Í 2000 í Sydney vann Heidi Andreasen 3 silvur og eitt bronsu heiðursmerki. Esther Hansen luttók eisini í 2004. Í Athen 2004 vann Heidi Andreasen eitt bronsu heiðursmerki. Í 2008 luttók Heidi Andreasen fyri Føroyar, men tá eydnaðist tað henni ikki at vinna nakað heiðursmerki. Í 2012 svam Ragnvaldur Jensen fyri Føroyar, men hann vann ikki nakað heiðursmerki. Føroyar hava næstan bara luttikið innan svimjing á Paralympisku Leikunum, tó luttók Heini Festirstein í borðtennis í 1992.[2] Í 2016 skal svimjarin Krista Mørkøre luttaka fyri Føroyar.[3]
Vertsbýir[rætta | rætta wikitekst]
Keldur[rætta | rætta wikitekst]
- ↑ CBC.ca, Paralympics traces roots to Second World War
- ↑ Paralympics.org, yvirlit yvir føroyingar sum hava luttið á Paralympisku Leikunum og heiðursmerki, ið tey hava vunnið.Tey sum ikki hava vunnið heiðursmerki eru eisini við á yvirlitinum.
- ↑ Portal.fo - Krista Mørkøre við til Paralympisku leikirnar í Rio 2016
- ↑ "Past Games". International Paralympic Committee. http://www.paralympic.org/Paralympic_Games/Past_Games/. Heintað 2010-04-07.
Slóðir úteftir[rætta | rætta wikitekst]
- Almenn heimasíða
- Paralympic.org, Føroyingar á Paralympisku Leikunum og heiðursmerki, um tey hava vunnið nøkur
- ISB.fo, Søgan - Heimasíðan hjá ÍSB, sum er ítróttasambandið fyri brekað í Føroyum
- Paralympic Sport TV, net-sjónvarpskanal hjá Altjóða Paralympisku Nevndini (International Paralympic Committee - IPC)
- Paralympisku Leikirnir – Fakta og talvur


text:
Harvard University
Harvard University í Massachusetts varð sett á stovn longu í 1636 og er elsti lærdi háskúlin í Amerika. Men Harvard er ikki bara elsti lærdi háskúlin í USA, hetta er eisini mest virda universitetið í USA – ivaleyst við Yale University í Connecticut beint í hølunum. Og tað er ikki bara sum at siga tað, at koma inn á Harvard, als ikki hjá útlendingum. Og at hava akademiska útbúgving av einum lærdum háskúla sum Harvard er eisini nakað fyri seg. Eitt er, at tú fært akademiska førleikan, sum í sjálvum sær gevur nógvar møguleikar, men hevur tú so tikið útbúgvingina á slíkum stað sum Harvard, kvalifiserar tað teg fleirfalt. Í 2008 vóru slakar tjúgutúsund umsóknir til tey gott og væl sekstanhundrað lestrarplássini.
Um Harvard University[rætta | rætta wikitekst]
- Sett á stovn í 1636.
- Lesandi í alt 19.539.
- Heiðurslønarvinnarar Nobels 39.
- Heimsins størsta universitets-bókasavn.
- Kalla upp eftir fyrsta veruliga verjanum John Harvard of Charlestovn.


text:
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Tuesday, May 6, 2014
Tíðindaskriv: Joel Cole og Amariel Norðoy í Galerie Focus.
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Joel Cole vaks upp í miðjuni í Norður Amerika, í indiansku bygdini Shakopee. Umgyrdur av skógi, áum og opnum slættum lærdi hann at veiða og samla og hetta var til at vekja eitt sterkt tilknýti til náttúruna. Ein holl og djúp vitan um tað organiska tilfarið loyvir Joel at spæla við tær lítlu nuancurnar ímillum konsistens, mynstur og lit. Við at arbeiða uttan tekningar og fá mát loyvir Joel tilfarinum at avgera hvat verður sett saman og hvussu. Listarligu møblarnir, standmyndirnar og vasarnir Joel skapar spæla við markið ímillum list og funktionalitet, og avbjóðar definitiónini av list hjá áskoðarinum.
”From understanding the properties of the materials used, all the way down to the cellular characteristics and longevity, to being acutely aware of the emotional state of everyone involved in the artistic process, I tend to create a story around each piece – a story that reflects not only the intent of the piece, but also a documentation of everything brought to the act of creating the final piece. I believe the process is bigger than the product,” sigur Joel Cole.
Amariel Norðoy er málari og grafikari. Hann hevur sýnt fram ymsa staðni í Europa, USA og Japan, hann er útbúgvin skipasmiðjur. Det Kongelige Danske Kunstakademi, København, 1977-83. Grafiskt skeið, Finland, 1984. Hann hevur m.a. prýtt skúlan í Porkeri, Lágargarð, Tórshavn. Samuels Kirkjuna í Keypmannahavn. Prýtt ymisk tíðarrit og bøkur. Afturvendandi temu hjá Amarial Norðoy eru Skiftandi ljósið, Báturin og Útróðrarbørn, flestu myndirnar eru íblástur frá uppvøkstrinum, Mikladalur og Kalsoyarfjørður.
Farast kann inn á heimasíðuna www.galeriefocus.com, og síggja myndirnar sum eru á framsýningini.
Undir ferniseringini kemur Holgar Jacobsen at undirhalda við gittara og sangi.
Framsýningin er opin til 22. mai, týsdag til fríggjadag kl. 15 til 18 og leygardag kl. 16 til 18, eisini er opið eftir avtalu.
Posted by Listin at 8:31 AM
Labels: Framsýningar, Tíðindaskriv


text:
Orð: Johs. Andr. Næs
1. Takk, Jesus, fyri dópin mín,
tá tú tókst meg í favn,
til faðir gavst mær faðir tín,
mær gavst gudsbarna navn.
2. Hitt illa alt avnokti eg,
títt barn eg vera vil,
ver vegur mín og leið tú meg,
á tí tú best veitst skil!
3. Og tá ið skeiv eg stígi spor
á lívsins hála veg,
takk fyri dýra altarborð,
har vilt tú náða meg!
4. Eg trúgvi á teg Jesus Krist,
tú doyði fyri meg!
Til faðirin vil andin vist
mær vísa frelsuveg.
5. Mín frelsari, títt dýra navn
lat lýsa lívsleið mær!
Mín Jesus, halt meg við tín favn
og hav meg nær at tær!


text:
- Tíðindi, mentan og ítróttur
Hava gjørt uppskot um fjórða leitiumfar
Lógaruppskotið um fjórða útbjóðingarumfar í oljuleitingini við Føroyar er skrivað og sent til hoyringar.
Samstundis arbeiðir Vinnumálaráðið við ætlanum um bæði fimta og sætta útbjóðingarumfar.
Í 2019 verður farið at leita eftir olju vestanfyri Føroyar fyri fyrstu ferð.
32.000 ferkilometrar
Í fjórða útbjóðingarumfari eru leiðir eystanfyri Føroyar og í landssynning úr Føroyum. Økið er slakar 32.000 ferkilometrar. Tað er við Hetlands-rennuna.
Nakrar leiðir eru fyrr bodnar út, men loyvini eru latin innaftur. Aðrar leiðir eru ikki bodnar út áður.
Útbjóðingarumfarið byrjar á oljuráðstevnu í Havn 17.mai, og tað endar 17.februar í 2018.
Fyrsta útbjóðingarumfarið í Føroyum var í 2000. Tað triðja og higartil seinasta var í 2008.
Níggju kanningarbrunnar
Síðani 2000 eru boraðir níggju kanningarbrunnar í føroyska landgrunninum. Harafturat eru trý vísindalig borihol og meira enn 150 grunn borihol.
Eitt annað lógaruppskot, sum Vinnumálaráðið hevur sent til hoyringar, skal loyva oljufeløgum at leingja loyvið fýra ár í staðin fyri tvey ár í senn, sum galdandi lóg sigur.
Feløgini, sum fáa loyvi, sleppa at leita eftir olju í føroyska landgrunninum í mesta lagi í 16 ár.
Leitingarloyvi eru galdandi í 12 ár, men tey kunnu leingjast fýra ár.
Sí eisini


text:
Vælkomin í 1. flokk í Skúlanum á Fløtum
Freistin at skriva inn næmingar til 1. flokk er fríggjadagin 19. januar, t.v.s, at bert tveir dagar eru eftir. Tilmelding til 1. flokk í Skúlanum á Fløtum fer fram HER.
Frítt skúlaval er í Tórshavnar kommunu, og vit halda, at
Skúlin á Fløtum er eitt gott val. Skúlastjórin
sigur soleiðis: “Okkara
skúli er ein góður skúli, sum er settur saman av ógvuliga dugnaligum
starvsfólkum, ið duga at taka sær av næmingunum - tað snýr seg bæði um trivnaðin
og innlæringina. Vit elska okkara arbeiði, og vit elska at hava við børn at
gera og at vera partur av at mynda framtíðina tey komandi ættarliðini. Tað er
tí vit eru her."
Tobias gongur í 1. flokki, og honum dámar væl í Skúlanum á Fløtum: “Í skúlanum læri eg at lesa, og eg læri eisini at rokna, og eg haldi, eg læri eisini at spæla. Tað er gott, at frítíðarskúlin liggur tætt við, tú kanst fara í Grasagarð, tú kanst eisini vera í skúlanum, og tú kanst eisini fara í Reyða hús, og tú kanst fara í eitt, sum eitur verkstaðið
Angelika er tónleikalærari, og hon sigur: “Í Litir í Leiki verður roynt at gera tónleik so barnavinarligan sum møguligt. Nótar eru ikki svartir nótar, tá ið tú byrjar, men tú nýtir litir og djór, og tú lærir rættiliga nógv at syngja eftir oyrum og at menna tað innara oyrað.”
Ann-Mary hevur drúgvar royndir sum innskúlingarlærari: “Tað er umráðandi fyri okkum at hava gott samstarv við foreldrini. Tað er ein fortreyt fyri, at børnini trívast her, og at tey læra. Her í okkara skúla leggja vit stóran dent á, at allir næmingar fáa eina góða lesitilgongd , og vit klára tíðliga at lofta teimum næmingum, ið hava avbjóðingar í tilgongdini.”
Innskúlingin í Skúlanum á Fløtum húsast í skúlanum í Kongagøtu. Teir næmingar, sum í ár koma í 1. flokk, flyta í spildur nýggja skúlan úti á Fløtum í august mánað 2020. 1.,2. og 3. flokkur koma tá at halda til niðast í nýggja stásiliga skúlabygninginum.
Her er ymist at skíggja frá innskúlingini - fylg slóðunum:
1.
flokkur: Syngjandi næmingar á ebenezertrappuni
Í Kongagøtu
dámar teimum væl at syngja
150
røddir: Vit eiga størsta og besta kóri í Norðuratlantshavi
Faðirvorið:
Barnakórið syngur Faðir vár á íslendskum
Kongagøta:
Fróði Benjaminsen kom inn á gólvið
Skapandi og hugkveikjandi
næmingar
Stuttleiki,
óteljandi karmar, spæl og nógv gongd
Barnalist:
Hugfarsligar sjálvsmyndir
Stuttligir
roknitímar í 1. flokki
Vesturkirkjan
av á tremur við spentum áhoyrarum
Einki er sum
ein góð barnatekning
Síggj eisini filmin niðanfyri.


text: So hava vit koyrt um søguligu Suwannee River og eru í Florida. Áin, sum eisini stavast Swanee River, er kend úr sanginum Old Folks at Home hjá Stephen Foster og Swanee hjá George Gershwin, sum Al Jolson sang. Við ánna er skelti, har fyrstu tónarnir í sanginum kunnu lesast. Her eru pálmar og reyð jørð millum alla grønskuna, har skelti vísa til sitrus- og víngarðar. Nýtt, fremmant, flatt og suðurlendskt. Fyrst steðgaðu vit á í høvuðsstaðnum Tallahassee, sum er studentabýur burturav. Nú eru vit í Orlando, sum av fyrstan tíð var heimstaður hjá sitrusplantasjum, men nú er ein fjøltáttaður undirhaldsbýur, sum við Disney World og Universal Studios tænir ferðavinnuni, ið dregur barnafamiljur úr øllum heiminum til sín. Eisini á matstovunum merkja vit ein sjáldsaman mun. Matskráirnar skifta frá neytakjøti til fisk og sjógæti. Samstundis ber til at síggja, hvat tað er, vit eta. Higartil hevur mest sum allur matur, sum ikki er búffur, verið raspaður ella innbakaður, so tú ikki veitst, um tað er fuglur ella fiskur, tú koyrir í munnin. Her er annarleiðis. Maturin er feskur og beint úr sjónum, í hvussu er á Red Lobster í Tallahassee.


text:
Tuesday, August 7, 2012
Kritiska realismu nú!
Er tað rætt, sum verður sagt, at eitt samfelag skal metast út frá viðferðini av tess veikastu borgarum, er føroyska samfelagið ikki eitt gott samfelag. Vit hava havt varhugan av tí leingi, at stættarmunir eru alsamt vaksandi og at tað munu vera stórir sosialir trupulleikar onkrastaðni, og nú hoyra vit, at borgarar eru so illa fyri, at teir mugu ganga biddaragongd fyri at børnini skulu fáa mat. Innan føroyska list kann staðfestast, at okkum manglar so nógv, sum tey hava uttanlands. Eina renesansu til dømis og eitt nýbrot, men tílíkum mugu vit klára okkum fyriuttan. Spurningurin er um vit eisini skulu klára okkum uttan politiskt motiveraða kritiska realismu. Fer hon kanska í hesum døgum at kykna mest sum av sær sjálvum ella fara vit framhaldandi at durva meðan óheilaga og í øllum førum óhugnaliga samstarvið fer fram millum teir, sum halda seg vera gudiligar, men sum uppføra seg ógudiliga ljótt og teir sum halda seg vera konservativar, men sum fullkomiliga tykjast hava givið seg undir liberalistiskt- opportunistisku egoistarnir, sum eyðsýniliga hava allan avgerðarrætt her á landi? Konspiratiónsteoretikarar vilja vera við, at einki av tí, sum Miðflokkurin ber fram í løtuni, er meint í álvara, men bert partur av eini strategi. Hvørjari? Og skuldi tann flokkurin ikki einaferð vera so øgiliga sosialur? Hvat við at koma í gongd við onkrum øðrum enn at fordøma fólk? Eg eri ikki listafólk, men oyrini hjá mær eru langt síðani dottin á gólv av øllum tí løgna, sum eg hoyri og lesi í føroyskum fjølmiðlum fyri tíðina. Uttan víðari viðmerkingar seti eg inn nakrar myndir frá danska nýbrotinum til íblástur.
Erik Henningsen: Tveitt út
Erik Henningsen: Barnamorð
T.H.Brendekilde: Útslitin
Posted by Listin at 2:36 PM


text:
Hesin bólkur er ætlaður at vísa alt kommunalt virksemi.
Alt sum hevur vinnuligan áhuga er ætlað at hýsa í hesum bólki.
Nógvu ítróttargreinarnar hava henda felagsbólk.
Víða hugtakið mentan verður hýst í hesum yvirbólki,
Alt innan tónleik.
Vit vilja hervið ynskja øllum okkara vitjandi, eini góð og gleðilig jól og eitt av Harranum signað nýggjár!
Kalendarin sum er sendur í hvørt hús I Fuglafirði
Klikk her fyri at heinta kalendaran!
Rætting: Jólahugnin á Vesturstovu er mikudagin 4 des. og ikki 29 nov
Tað er Fuglafjarðar kvinnukór- gentukórið gamla, sum fer at syngja. Meðan kórið syngur, verður myndasýning og upplestur.
Foto av málningum hjá Heðini verða sýnd upp á ein dúk í kirkjuni, har grundstøðið í myndafrásøgnini er málningurin: …
ÍF Kappróður hevur í dag gjørt samstarvsavtalu við Per Venned sum høvuðsvenjara 2014.
Per Venned hevur drúgvar royndir sum rógvari, tey seinastu 4 árini umborð á Klaksvíkkingi.
ÍF Kappróður sær fram til eitt spennandi kapprórarár saman við …
Leygarkvøldið tann 16. november 2013, kemur ein tónleikalegenda at vitja í Mentanarhúsinum í Fuglafirði. Hesaferð er tað eingin annar enn Mike Tramp, ið er mest kendur sum sangari í danska 70’ara bólkinum, Mabel, og stovnari …
Marjun í Lambanum, Heðin Kambsdal og Frits Johannesen lata upp framsýning í Ribarhúsi fríggjadagin 15. nov. kl 17:00 við málningum og vatnlitsmyndum. Marjun hevur tikið aftur í penslabørn síni, sum er gleðiligt, og liva tey …
Fuglafjarðar Kommuna verður aftur í ár karmur um eina mentanarviku, ið verður 16.-22.september.
Ì september 2012 skipaði kommunan fyri eini sera umfatandi og væl móttiknari mentanarviku. At tað gekk somikið væl tá, hevur so lagt lunnar …
Nýggju addr eru:
https://www.fuglafjordur.com/roundcube/ og
https://www.fuglafjordur.com/squirrelmail
Les, tá tú hevur tíð og hug og uttan mun til hvar tú ert stødd/staddur.
Á Føroya Handilsskúla á Kambsdali hevur tú møguleika at taka einstakar lærugreinir á FHS ella heilt FHS -prógv sum fjarlestur.
Undirvísingin fer …
Sambart tølunum frá Hagstovuni 1. mars 2012 – 28. februar 2013, so varð fólkavøkstur í Fuglafirði í hesum tíðarskeiði.
Hóast fólkavøksturin er lítil , 3 fólk, so er gongdin hóast alt positiv. Í flestu kommunum er …
Mikukvøldið 22. mai kl. 20:00 verður konsert í Kristianskirkjuni og fríggjakvøldið 24. mai kl. 20:00 í Fuglafjarðar kirkju. Tey, sum fara at hava hesar konsertir eru trý tónlistafólk. Kendi danski organisturin og komponisturin, Leif Martinussen, …
Fríggjakvøldið tann 24. mei kl. 20.00 letur Mentanarhúsið dyrnar upp, til eitt brak av einum kvøldið! Hetta kvøldið kunnu vit uppliva 4 konsertir í einum – ÓKEYPIS!
Talan er um konsertir við Jógvan Joensen, Líggjas Olsen …
Kirkjukór úr Mosfellsbær hevur konsert í Siloa, saman við Siloa kórinum, mikudagin 22 mai kl 19.30
Kórið er kirkjukór hjá Lágafellsókn í Mossfellsbær í Íslandi. Tey syngja við ymisk høvi í Mossfellsbær og hava eisini sungið …
Forkunnug framløga av yrkingasavni
Hóskvøldið, 23. mai kl 19.30, verður forkunnugt yrkingasavn lagt fram í Bókasavninum við Løkin í Runavík
Tað er lambamaðurin, Edmund W Joensen, sum hevur latið úr hondum eitt savn av yrkingum. Forkunnugt er …


text:
Øll høvdu væntað, at hetta fór at vera ein lættur dystir hjá KÍ at vinna. KÍ sum oddalið og 07 Vestur niðast á stigatalvuni, men soleiðis skuldi tað ikki vera, eftir bert 6 min. spæl, so legði 07 Vestur seg á odda við málið frá Sølvi Egilsson, sum skallaði bóltin í málið.
Í 17. min. legði Gilli Samuelsen 07 Vestur á odda 2-0 og KÍ leikarnir tóktist sera ørkymlaðir, har KÍ hevði tað mesta spælinum, men 07 Vestur vóru meira vandamiklir frammanfyri málið hjá KÍ.
Tá 40 min. vóru leiktir skiftir venjarin hjá KÍ, út fór Ronni Møller Iversen og inn kom Jákup Andreasen og væl var skift, tí í 43 min. minkaði Jákup Andreasen um munin eftir horna frá Semir og har Jákup skallaði bóltin í málið. Hetta gjørdist eisini hálvleiksstøðan.
Í seinna hálvleiki legði KÍ seg á allan dystin og tað tóktist bara um tíð áðrenn KÍ fór at javnað og tað eydnaðist í 57 minutti, har Jóannes Bjartalíð javnaði til 2-2 eftir brotsspark.
KÍ bleiv við at stríðast og álopini skolaðu yvir málið hjá 07 Vestur og í 67 min. eydnaðist tað Hjalgrím Elttør at leggja KÍ framum 3-2 eftir eitt gott samanspæl og gott álop. Hetta gjørdist eisini endaliga úrslitið og sostatt vann KÍ dystin 3-2 eftir ein stóran hvøkk í Sørvági og KÍ hevur fult stigatal enn.
Næsti dystir verður sunnudagin á útivøllið ímóti Skála.
SáH


text:
Ynskir tú at stovna hesa tryggingina ? Set teg í samband við okkum, og vit vegleiða tær.
Fígging
Ábyrgdir
Peningastovnsábyrgd er ikki ein gjaldsháttur, men ein trygd. Trygdin gevur ábyrgdarmóttakaranum trygd fyri at fáa eina ávísa upphædd útgoldnað frá ábyrgdarpeningastovninum, tá treytirnar fyri ábyrgdini eru uppfyltar.
Ein ábyrgd verður stillað yvirfyri einum veitara fyri at tryggja, at peningurin verður goldin, tá treytirnar í ábyrgdini eru uppfyltar. Ábyrgdir kunnu stillast í sambandi við veitarakreditt, keyp av vørum, í sambandi við bygging, og tá arrest verður gjørd.
Eik bjóðar fleiri sløg av ábyrgdum, m.a.:
- Gjaldsábyrgd
- Tollábyrgd
- Arbeiðsábyrgd
- Arrestábyrgd
Ein peningastovnsábyrgd er eitt sera hent arbeiðsamboð, tá talan er um innflutning ella útflutning av vørum og tænastum.
Tað eru fleiri sløg av ábyrgdum.
- Gjaldsábyrgd sum er seljarans trygd fyri, at gjaldstreytir verða hildnar. Til dømis verður gjaldsábyrgd stillað í staðin fyri at gjalda depositum, ella sum trygd fyri gjald av latnari vøru ella líknandi.
- Tollábyrgd sum er ein gjaldsábyrgd til TAKS í sambandi við, at fyritøkur fáa tollkreditt.
- Arbeiðsábyrgd, ABF06 ábyrgd, sum er byggiharrans trygd fyri, at arbeiðstakarin megnar at yvirhalda treytirnar sambært sáttmálan.
- Arrestábyrgd, sum er ein ábyrgd mótvegis Føroya Fútarætti, í sambandi við at arrest verður gjørd í einum aktivi. Hetta tryggjar, at aktiv ikki verður selt ella á annan hátt avhendað. Arrest ábyrgd er eitt fyribils rættarstig, sum tryggjar, at hann, sum biðjur um arrestina, fær eftirfylgjandi møguleika at gera útlegg í aktivinum. Grundarlagið er eitt peningaligt krav, so sum ógoldnar rokningar, hýra osv. Hetta eru krøv, sum ikki uttan dóm kunnu geva rætt til at lýsa útlegg í aktivunum.
- Treytað ábyrgd, sum merkir, at Eik bert skal gjalda út við váttan frá tí, ið hevur stillað ábyrgdina, ella at hann, sum ábyrgdin er stillað til, vísir fram dómsavgerð.
- Eftir áheitan, sum merkir, at Eik skal gjalda sambært ábyrgdini, tá tann, sum ábyrgdin er stillað til, krevur tað.
Kostnaður er alt eftir, hvør trygdin er. Rindast skal avgreiðslugjald og leypandi ábyrgdarprovisjón. Ábyrgdarprovisjónin verður goldin hvønn ársfjórðing.
Bílegg
Nýggjur kundi
Gerst kundi í Eik - tað er skjótt og lætt.


text:
Orð og lag: Regin Patursson
Dýrt fyri meg og dýrt fyri teg!
Ein vil hava kei, og annar hava veg.
Spyrji tykkum øll, sigið mær,
hvør skal gjalda gildið her?
Skip og rættir knassar
skulu draga net og trossar
fylla fullar fiskakassar
kloss uppundir lúkurnar – og
selja fiskin fyri pengar!
Lítið várt land, men ríkt er várt hav.
Dreingir skulu draga frá botninum av
tann fisk, ið smakkar væl, og sum
svangar magar metta skal.
Djarvt hugsi eg og tykum langt fram.
Neyvan hevur nakar sæð treiskari mann – hann
heldur uppá sítt – til tann
síðsta slintran slitna man!


text:
Árliga svimjiráðstevnan hjá danska svimjisambandinum var í ár so avgjørt ein tann besta eg havi luttikið á. Ikki at hinar hava verið vánaligar; men hendan hevði veruliga góðar karmar, ófatiliga áhugaverdar høvuðsrøðarar, og var hartil so langt frá handilsstøðum og øðrum, at øll eyka tíð varð brúkt til at tosa við aðrar venjarar.
Tey løgdu hart út, við tað at høvuðsrøðarin Richard Quick av einhvørjari orsøk mátti hava alt sítt longu fríggjakvøld. Har var tí lítil og eingin upphiting, men bara beint út í 2 x 1,5 tíma av intensari notuskriving, tá ið hesin seksfaldi OL-venjarin prátaði um fyrst góðan venjingarmentalitet, og síðani um teknikk í ymisku greinunum. Stutt sagt, so vóru lyklaorðini ‘motivatión’, serliga innara motivatión, og ‘teknikk a la Bill Boomer’. Hetta við ‘innara motivatión’ vísti seg at blíva eitt gjøgnumgangandi tema fyri flestu fyrilestrar á ráðstevnuni, og hitt við Boomer merkir lukkutíð bara at vit eru á røttu leið í FLOT. Eg má fara at keypa DVD-røðina hjá Richard Quick, har hann og Milt Nelms greiða frá teoriunum hjá Boomer.
Leygarmorgunin løgdu tey aftur hart út, við at byrja við norska Stig Leganger Olsen, sum er høvuðsvenjari hjá stjørnuni Alexander Dale Oen. Stig var nokk hugsaður at verða høvuðsnavn nummar tvey í mun til Richard Quick, men vit føroyingar vóru tó minst líka spenntir at hoyra norðmannin, av tí at hann hjá Vestkantsvømmerne í Bergen hevur fingið ein bringusvimjara at vera millum teir allarbestu í heiminum.
Fyrilesturin hjá Stig var tíverri ikki so nógv um bringuteknikk sum eg vónaði, men heldur ein frágreiðing um Alexander, og um alt tað sum tey gjørdu runt um sjálva svimjingina. Men tað var so avgjørt eisini áhugavert at hoyra, hvussu kláran politikk tey høvdu í felagnum, um hvussu tey skuldu venja børnini upp gjøgnum svimjiliðini, og um at gera annan ítrótt. Tey hava trupulleikar við at fáa tíð í svimjihylinum, og venja tí faktiskt líka so nógv á landi sum í vatni. Og lat tað verða sagt, at tey vandu rættiliga hart á landi – eg havi video heim við til svimjararnar at síggja.
Alexander er forrestin á venjingarlegu umleið 100 dagar um árið, og venur eina øgiliga rúgvu. Hann var í Flagstaff í USA beint nú, tá ið Stig var í Brøndby, og Stig skuldi so fara yvir í hesi viku. Alexander hevur lagt alt annað á hyllina, fyri at satsa uppá svimjinga, og ger tí bara tað umframt at vera ‘hobby-automekaniker’. Tey duga altso heldur ikki gand í Noregi, men mugu venja hart og leingi fyri at røkka sínum máli.
Annars helt Stig, at sterkasti eginleiki hjá Alexander var hansara innara drívmegi. Motivatiónin. Um Alexander ikki dugir okkurt sum venjarin biður hann gera, so pressar hann seg til hann dugir, eisini hóast tað ikki hevur beinleiðis við svimjing at gera, og kanska er okkurt sum hann faktiskt ikki tímir. Hann er ikki talentfullur í øllum, men hevði vilja til at vilja venja.
Eftir Stig komu Jacob Iversen og Kenneth Jay at tosa um nakað nýtt tey kalla ‘ATK’ (Aldersrelateret Trænings Koncept), sum er ein verkætlan hjá Team Danmark til at fáa skrivað niður alt tað sum vit vita er gott hjá børnum at venja, í ymisku aldursbólkunum fram til elitustøði. Tey hava eftir øllum at døma givið út eina bók um hetta til ítrótt yvirhøvur, men Jacob og Kenneth og aðrir arbeiða so eftirfylgjandi við at gera eyka tilfar beinleiðis til svimjingina.
Jacob er fysioterapeut og tosaði tí um skaðafyribyrging, meðan Kenneth sum serfrøðingur í styrkivenjing prátaði um styrkivenjing. Teir arbeiða uppá eina bók sum skal koma út til jóla, men tíverri fyri skeiðið her er málsetningurin stutt sagt bara at kóka tilfarið niður til tað sum man veruliga hevur haldgóð prógv fyri. Har var tí snøgt sagt einki nýtt undir sólini, um man kennir eitt sindur til svimjivenjing. Bókin verður óivað eitt gott amboð til nýggjar og eldri venjarar at halda seg til, men sum skeið var hetta eitt sindur “ná ja, hatta veit eg jú longu”.
So var frokost, og aftaná var fyrilestur við fyrrverandi sportdirektørin hjá FCK, Niels Christian Holmstrøm, sum hevði eina fragd av eini framløgu. Hann tosaði um hvussu man skapar eitt vinnaralið, sjálvsagt ikki beinleiðis í svimjing, men allíkavæl avgjørt ein motiverandi fyrilestur. Eftir tað prátaði danski landsliðsvenjarin Mark Regan um venjingarætlanirnar hjá danska svimjilandsliðunum fram til Beijing 2008, umframt eitt vet um test og annað. Hann gevst forrestin eftir OL í Beijing, og har var tí eitt vet av sentimentaliteti bæði í hansara framløgu, og í eftirfylgjandi umrøðuni av framløguni.
At enda vóru tveir stuttir fyrilestrar hjá ársins venjarum í Danmark, Bo Jacobsen og Flemming Poulsen, har Bo legði upp til kjak um hvussu vítt eldri svimjarar eru til fyrimuns ella fortreð, og Flemming Poulsen egentliga bara hevði eina skideballu til aðrar venjarar, fyri at pressa seg og svimjararnar ov lítið, umframt at reypa um seg sjálvan. Fyrilestrarnir hjá Mark, Bo og Flemming vóru kanska sjálvsagt á einum sindur lægri støði enn hjá høvuðsrøðarunum (mest tí teir eftir øllum at døma ikki mettu tað sum veruligir fyrilestrar, men meira ‘eg eri biðin um at siga eitt sindur’), men tað riggaði tó fínt at teir komu aftaná hinar, við tað at teir í heilum fyrihildu seg til tað sum vit longu høvdu hoyrt.
Sunnumorgunin hoyrdu vit meira um ATK, hesuferð tá Martin Langagergaard tosaði um psykologiska partin, mental venjing osfr. At enda prátaði fyrrverandi svimjarin Mark Vogel um stress og fyribyrging av stress. Hetta vóru fínir fyrilestrar, men eg var persónliga kanska í so móður og stressaður til at kunna orka at fylgja veruliga við 🙂
Men sum heild, eitt veruliga frálíkt vikuskifti. Kanska í so nógvar og langar einarøður, tí tað virkaði av einhvørjari orsøk eitt sindur verri at koma á tal við donsku venjararnar í ár… sum um vit høvdu ov fáar pausur ella bara ikki vóru upphitaði til at tosa saman. Hetta var annars ein av málsetningunum hjá mær í ár, at koma á tal við aðrar venjarar, við tað at eg fyri fyrstu ferð búði á staðnum, og eingin av okkum sum sagt fekk farið nakran veg uttan veruliga at skula út at ferðast.
Men tvætl, eg fekk áhugaverd prát við til dømis norska Per Irgens, sum hevði skeið fyri okkum í Føroyum í vár/summar, við Stig Leganger Olsen, sum var opin fyri at ‘man’ kundi koma yvir at síggja tey venja í Bergen, við mín gamla vin Jesper Harder, og við fleiri aðrar. Umframt at vit føroysku venjarar høvdu eitt virkuliga stuttligt kvøld saman tá leygarkvøldið, undir ‘festdøgverðan’, og eftirfylgjandi á kamarinum hjá Søreni.
Tað sum liggur eftir nú, er ein rúgva av gullkornum frá serliga Richardi Quick (ongantíð havi eg skrivað so nógvar notur so skjótt), umframt eitt forstáðilsi fyri at vit mugu taka okkum eitt sindur meira saman á Toftum (og fyri so vítt í Føroyum). Eg má sum venjari arbeiða harðari fyri at fáa svimjarunum góðar venjingarumstøður eisini rundan um sjálva svimjingina, royna at motivera betur, og so mugu svimjararnir eisini taka seg eitt sindur meira saman, ella læra at taka seg eitt sindur meira saman, so at teir føla meira ábyrgd fyri sína egnu venjing. Hetta verður ikki gjørt eftir einum degi, men well, so einki annað at gera enn at byrja úr einum enda av.


text:
Screening av 9. floks næmingum fyri vandan fyri typu 2 diabetes
May-Britt Skoradal Jacobsen,BSc í sjúkrarøktarfrøði, stud.scient.san, Marjun Vilhelm,BSc í sjúkrarøktarfrøði og Gunnbjørg Guttesen,BSc í sjúkrarøktarfrøði
Endamálið við kanningini er at finna fram til títtleikan av risikofaktorum fyri typu 2 diabetes millum 9. floksnæmingar í Føroyum.
Kanningin byggir á eitt pilotprojekt, sum varð gjørt á vári 2009, har uml. 8% av 9.-floksnæmingunum vórðu kannaðir fyri vandan fyri typu 2 diabetes. Hendan kanningin gav ábendingar um, at føroyskir 9.-floksnæmingar í stóran mun hava diabetes vandafaktorar, so sum yvirvekt (30%) og ættarbregði (33%).
Samanborðið við líknandi kanning í Danmark, so gav kanningin ábending um, at vandin fyri at fáa typu 2 diabetes er størri millum ung í Føroyum enn í Danmark. Tí varð farið undir at kanna ein heilan árgang av 9. floksnæmingum.


text:
Evangeliið eftir Jóhannes, kapittul 2
Brúdleyp í Kána
v1
Og triðja dagin varð hildið brúdleyp í Kána í Galileu, og móðir Jesu var har.
v2
Men eisini Jesus varð boðin í brúdleypið og lærusveinar hansara.
v3
Og tá ið har treyt vín, sigur móðir Jesu við hann: «Tey hava einki vín.»
v4
Og Jesus sigur við hana: «Kvinna, hvat vilt tú mær? Enn er ikki mín tími komin.»
v5
Móðir hansara sigur við tænararnar: «Hvat hann so sigur við tykkum, tað skulu tit gera.»
v6
Men har vóru sett seks vatnsker av steini eftir reinsanarsiði hjá Jødum, og tók hvørt teirra tvær ella tríggjar kannur.
v7
Jesus sigur við teir: «Fyllið vatnskerini við vatni!» Og teir fyltu tey á tremur.
v8
Og hann sigur við teir: «Oysið nú upp og berið høvuðskokkinum!» Og teir bóru honum.
v9
Men tá ið høvuðskokkurin smakkaði á vatnið, sum var vorðið vín, og ikki visti, hvaðan tað var, – men tænararnir, sum høvdu oyst vatnið upp, vistu tað – kallar høvuðskokkurin á brúðgómin og sigur við hann:
v10
«Hvør maður setir fyrst hitt góða vínið fram, og tá ið teir eru vorðnir druknir, hitt ringara; tú hevur goymt hitt góða vínið líka til nú.»
v11
Hesa byrjan av teknum sínum gjørdi Jesus í Kána í Galileu og opinberaði dýrd sína, og lærusveinar hansara trúðu á hann.
Jesus í Kapernaum
v12
Eftir hetta fór hann oman til Kapernaum, hann sjálvur og móðir hansara og brøður hansara og lærusveinar hansara, og tey vóru har ikki mangar dagar.
Jesus ruddar halgidómin
v13
Og páskir hjá Jødum vóru nær, og Jesus fór niðan til Jerúsalem.
v14
Og hann hitti teir sitandi í halgidóminum, sum seldu neyt og seyð og dúgvur, og peningavekslararnar.
v15
Og hann gjørdi sær ein koyril av reipum og rak teir allar út úr halgidóminum, bæði seyðin og neytini, og hann spjaddi smápengarnar hjá vekslarunum útum og koyrdi borð teirra um koll.
v16
Og við dúgvuseljararnar segði hann: «Takið hetta burtur hiðani; gerið ikki hús faðirs míns til krambúð!»
v17
Lærusveinum hansara rann í huga, at skrivað stendur: «Vandni um hús títt skal eta meg upp.»
v18
Tá tóku Jødarnir til orða og søgdu við hann: «Hvat tekin sýnir tú okkum, eftir sum tú gert hetta?»
v19
Jesus svaraði og segði við teir: «Brótið niður hetta templið, og eftir trimum døgum skal eg reisa tað.»
v20
Tá søgdu Jødarnir: «Í seks og fjøruti ár hevur hetta templið staðið í gerð, og tú vilt reisa tað eftir trimum døgum!»
v21
Men hann talaði um tempul likams síns.
v22
Tá ið hann tí var upprisin frá deyðum, mintust lærusveinar hansara til, at hann hevði sagt hetta; og teir trúðu skriftini og tí orði, sum Jesus hevði sagt.
v23
Men tá ið hann var í Jerúsalem á páskum, um hátíðina, trúðu mangir á navn hansara, tá ið teir sóu tekin hansara, sum hann gjørdi.
v24
Men Jesus sjálvur leit seg ikki til teirra, við tað at hann kendi allar,
v25
og honum ikki tørvaði, at nakar vitnaði um menniskjuna; tí at hann visti sjálvur, hvat ið var í menniskjuni.


text:
Nær: 8. apr. - 12. jan. 2019
Hvar: Listasavn Føroya, Streymoy
Listasavnið er opið:
Tíðarskeiðið 1. mai - 31. august:Mánadag - sunnudag kl. 11.00 - 17.00
Tíðarskeiðið 1. sept. - 30. apríl:Týsdag - sunnudag kl. 13.00 - 16.00Mánadag ikki opið
Nær: 11. mai. - 24. mai. 2018
Hvar: Galarie Focus, Streymoy
Fríggjadagin 11. mai kl. 16 til 18 letur ein framsýning við verkum hjá Bárða Jákupssyni upp í Galerie Focus í Lambagerði 1 í Havn. 18 ára gamla sangtalentið Annika Malunardóttir kemur við gittara at spæla og syngja eina løtu…
Nær: 20. mai. - 27. mai. 2018
Hvar: Tjóðpallur Føroya, Streymoy
Sansavilliniborg fyri børn, ung og vaksin
”Summi siga, eg eri skaptur av tíð. Nøkur siga, at eg eri skaptur av minnum, ynskjum, gerandisævintýrum og óvanligum løtum. Onnur siga, eg eri skaptur av slóðum, loyndarmálum og træðrum, drigin av fólki, sum…
Nær: 1. jun. 2018, fríggjadagur
Hvar: Aulan í Finsen, Streymoy
TJÓÐSAVNIÐ í Finsen á Mentanarnáttini
Fyri nøkrum árum síðani fekk Tjóðsavnið gripirnar í søguríka Seglvirkinum í Havn í varðveitslu. Uppliv henda spennandi kapittulin í maritimu søgu Føroya á Serframsýningini í Finsen.
Nær: 16. jun. - 17. aug. 2018
Hvar: Norðurlandahúsið, Streymoy
Summarframsýningin 2018Vatn bæði bindur og skilir okkum í Norðurlondum. Harumframt hevur vatn givið okkum eina ørgrynnu av symbolskum og formligum møguleikum í listasøguni. Frá tí ímyndaliga til tað úrtøkiliga. Frá sjómálningum til hugtakslig samtíða…


text:
Oddfríður Marni Rasmussen:
Hvat skal ein politikari lova einum listafólki, um hann ætlar sær atkvøðuna hjá tí?
Hesin spurningur er ógvuliga áhugaverdur og kanska eisini alt ov sjáldan spurdur. Áhugavert hevði verið at vitað, hvat ein, ið stillar upp til løgtingsvalið 2011 kann lova einum listafólki, at hesin fer at arbeiða hart fyri, um eitt listafólk skal atkvøða fyri honum ella henni til løgtingsvalið.
Ongi hagtøl eru, ið vísa á, hvussu korini hjá listafólkum eru. Vit vita ikki við vissu, hvussu livikorini hjá listafólkum eru, men við teimum marknaðar- og stuðulsmøguleikum, sum eru í Føroyum, so ber skjótt til at rokna út, at vit listafólk forvinna okkum ikki nóg nógvar pengar til at keypa ger í deiggið, skulu vit burturav starvast við at skapa.
Heldur ongin hevur granskað, hvussu tað ber til, at vit, hóast vánaligar umstøður, eru so nógv listafólk í illa mannaðu Føroyum samanborið við fólkaríkari lond.
Listafólkini eru hetta gráa deiggið í samfelagnum, sum ongin vil kennast við, men sum skal dragast fram og rósast hvørja ferð ein politikari fær útlendskar lýs á vitjan.
Eitt listafólk í Føroyum er eitt menniskja, sum livir undir hungursmarkinum, um tað bara hevur listina sum inntøkugrundarlag. Listafólk eru hesi fólkini, sum øll eru so ófantaliga stolt av, hvørja ferð tey vinna eina heiðursløn (helst útlendska). Listafólk eru hesi fólkini, sum vit eru so ótrúliga góð við, tí at nógv teirra duga so væl at skriva tað, sum onnur hugsa, og onnur duga so ómetaliga væl at mála tað, sum vit fegin vilja hava á veggin, og nøkur duga so grúiliga væl at gera tónleik og syngja, tað sum okkum dámar. Vit hava so nógv góð og fjøltáttað listafólk, ið vit kunnu verða so óbendiliga stolt av, og tí verður lívið so nógv ríkari hjá øllum føroyingum. Men hesi somu listafólkini skulu ikki hava møguleika at liva av síni list, og tá ið tey ikki kunnu liva av síni list, kunnu tey heldur ikki skapa sína list í friði og náðum.
Onki listafólk livir av heimamarknaðinum eina. Bókmentirnar eru mestsum læstar inni í Føroyum, tí at ringt er at fáa bøkurnar týddar og givnar út á einum øðrum máli. Her hómast ein glotti, men hesin glotti er ikki farin at skína av politiskum áðum, heldur av góðgerðarfólki, ið neyvan forvinna sær tey nógvu oyruni fyri sítt arbeiði. Hin listin, ið tosar alheimsmál, hevur tað heldur ikki lætt. Avgjøld og tollur eru stórar forðingar fyri listamálarar, ið skulu flyta verk úr landinum.
Virðingin fyri listafólkum er stór millum fólk. Fólk skilja væl, at avrikini hjá listafólkum standa á hillum í føroyskum heimum, verða løgd í fløguspælarar, hanga á veggjum í føroyskum heimum, men hvussu nógv geva sær far um, at tað er ikki bara listafólkið, sum er høvuðsmaður handan verkið. Har eru ótrúliga nógv onnur fólk, sum eisini hava sítt arbeiði, og sum gera so, at listaverkið kemur til ein, ið kann njóta tað. Ongin hevur granskað, hvussu nógv ársverk eru, frá tí, at eitt listafólk fær stuðul til at skapa eitt listaverk og til ein ella fleiri persónar taka ímóti tí.
Øll velja eftir síni politisku sannføring. Øll vilja hava sítt fólk á Ting. Øll, sum stilla upp í politikki vilja sleppa inn á Ting, og øll, sum stilla upp vilja lova, at tey fara at gera sítt til at fáa síni sjónarmið ígjøgnum á Tingi. Skuldi onkur dyrgt eftir mínari atkvøðu, skuldi hesin politikarin lova mær:
· at Tjóðpallur Føroya verður bygdur innan fýra ár.
· at hann fer at seta á stovn eina lønartrygd til listafólk, ið kann tryggja eini 15 til 20 listafólkum eina lønartrygd (skapanartrygd) á 19.000 krónur um mánaðin.
· at hann fer at avtaka mvg-ið á atgongumerkjum til listarlig tiltøk.
· at hann fer at stovna eina listaútbúgving undir Fróðskaparsetrinum.
· at hann fer at stovna eina útflutningsdeild fyri føroyska list undir Vinnumálaráðnum, ið skal syrgja fyri, at føroysk list kemur út um sjómarkið.
· at hann fer at keypa ein bygning til listarlig verkstøð, so sum atelier, venjingarhøli, framsýningarhøli v. m., ið kann skapt eitt umhvørvi fyri listafólk.
Eg veit væl, at tað, sum ein einstakur politikari lovar fyri valið, ikki er lætt at seta í verk, tá ið hann vaknar upp til ein politiskan veruleika, har hann skal samráa seg fram til semjur og harvið selja nøkur av sínum vallyftum fyri at sleppa við, har avgerðirnar verða tiknar. Vanligt er, at alt endar í fiskapráti. Minnist bara til, at fiskur selur ikki list. List selur fisk. Vanligt er, at prátið endar við at snúgva seg um, at fáa fólk, sum búgva her at støðast, og tey, sum ikki búgva her at koma heim at støðast, men tey støðast ikki um listin ikki hevur kor til at virka uttan høft.
Skal ein politikari fáa mína (eg ivist ikki í, at nógv onnur listafólk eru samd við meg) atkvøðu, so skal hann lova mær at arbeiða fyri punktunum omanfyri.
Sum sagt, so eru vit nógv listafólk í Føroyum – so nógv, at vit kunnu, ið hvussu so er, velja knøpp tvey fólk á Ting, men tað krevur, at vit standa saman um eitt valevni, ið vil arbeiða fyri betri korum hjá listafólkum. Higartil havi eg ikki hoyrt nógvar politikarar tikið listina upp á tungu.
Oddfríður Marni Rasmussen
Formaður í Listafólkasambandi Føroya


text:
Úrslitini síggjast her.
Aðalfundur 18. apríl 2018 kl. 19.00
Árligi aðalfundurin hjá Havnar Svimjifelag verður mikukvøldið 18. apríl 2018 kl. 19.00 í kantinuni í Svimjihøllini í Gundadali. Skrá sambært viðtøkunum: – Val av fundarstjóra – Frásøgn nevndarinnar frá virki felagsins í farna ári – Framløga av grannskoðaðum roknskapi og fíggjarstøða til góðkenningar – Ásetan av limagjaldi fyri komandi ár – Val av nevndarlimum – Val av grannskoðara – Innkomin mál – Ymiskt […]
Úrslit frá HS Ung
Langhylurin í Havn útsettur til 2021
Mikudagin 7. februar hevði Tórshavnar Kommuna boðið Havnar Svimjifelagi og Svimjisambandi Føroya til kunningarfund um langhylin, ið eftir ætlan skal byggjast í Havn. Annika Olsen, borgarstjóri, Gunvør Balle, varaborgarstjóri, og Sigurð Ó. Vang, leiðari á mentamáladeildini, umboðaðu kommununa. Á fundinum varð kunngjørt, at projekteringin av arkitektauppskotinum hjá SNA Arkitektum, ið varð kosið vinnari í december […]
HS veitsla 10. mars kl. 19
Setið kross í kalendaran og meldið til! Leygarkvøldið tann 10. mars kl. 19 heldur Havnar Svimjifelag veitslu fyri øllum, ið, so ella so, arbeiða á turrum fyri felagið og eru við til at fáa tað heila at bera til. Tað eru td. allir venjarar, hjálparvenjarar, limir í ymiskum arbeiðsbólkum, teldufólk, tøkningar, nevndarlimir og stuðlar. Vit […]
Jóannes á Fløtti nýggjur høvuðsvenjar...
Jóannes á Fløtti verður nú høvuðsvenjari hjá Havnar Svimjifelag. Hann tekur við sum nýggjur høvuðsvenjari beinanvegin. Samstundis gevst Oleksii Ilchencko, ið hevur verið høvuðsvenjari síðani august í fjør. Jóannes á Fløtti er 34 ára gamal og uppvaksin á Argjum. Sum ungur hevur Jóannes svomið í mong ár í Havnar Svimjifelag. Longu sum 15 ára gamal […]
Jólasvimjikapping hjá svimjiskúlanum
SMS Xmas Jólasprint 2017
Kappingin verður í Havn hósdagin 21. desember 2017 (PDF) UPPHITING – 14:00 KAPPING – 15:00 1 50m Firvald Kvinnur (riðil) 12 200m Frísvimjing Kvinnur 2 50m Firvald Menn (riðil) 13 200m Frísvimjing Menn 3 50m Ryggsvimjing Kvinnur (riðil) 14 100m Bringusvimjing Kvinnur 4 50m Ryggsvimjing Menn (riðil) 15 100m Bringusvimjing Menn 5 50m Bringusvimjing Kvinnur […]
Jólasvimjikapping og jólahugni fyri s...
Leygardagin 16. des. verður jólasvimjikapping og jólahugni fyri allar svimjarar í svimjiskúlanum. Svimjarar møta kl. 18.00 í svimjihøllini í Gundadali. Kunnu foreldur taka eina kannu av kaffi ella eina av te við? Seinasta freist at melda til er mánadagin 11. des. Tilmeldingin fer fram inni á facebook bólkunum. Vh Havnar svimjifelag


text:
Í sambandi við at Handilsmiðdepilin í Runavík skipar fyri stórum spennandi tiltaki í Løkshøll í Runavík hóskvøldið 31. mai hava tey bjóðað Mette Blomsterberg til Føroyar. Tiltakið kallast SANSA, og hetta er fjórða árið á rað, at tiltakið verður hildið. Hetta er eitt væl kryddað kvøld, har limir í HMD bjóða sínar vørur og tænastur fram á ein kreativan hátt.
Mette Blomsterberg, sum er kend frá sendirøðunum “Det søde liv”, “Kongerigets kager” og “Price og Blomsterberg” á DR1, fer at greiða frá síni passión fyri tí “Søta” og um, hvussu hugskotið til egna fyritøku kom. Mette Blomsterberg hevur í dag stóra succes við handlinum Blomsterbergs í Keypmannahavn, sjónvarpssendingum og við at skriva uppskriftabøkur við køkum og dessertum, sum kunnu freista sjálvt tann mest kræsna.
Aftaná fyrilesturin verður høvi at tosa við Mette Blomsterberg, keypa hennara bøkur og fáa autografar og bøkur signeraðar. Hetta er fyrstu ferð at Mette Blomsterberg vitjar í Føroyum.
Meira kunning um tiltakið og atgongumerkjasølu kemur seinni.


text:
Føroyski stórmeistarin Helgi Dam Ziska hevur nú vunnið seg fram millum hundrað teir sterkastu í heiminum í kviktalvi. Á nýdagførda styrkilistanum hjá FIDE, altjóða talvsamgonguni, stendur Helgi nummar 90 í heiminum við styrkitalinum 2664.
Í kviktalvi – á enskum rapid chess – hevur telvari stytri umhugsunartíð enn í vanligum talvi. Ásetta tíðin í kviktalvi er ikki altíð hin sama. Reglugerðin hjá FIDE ásetur, at í kviktalvi hevur telvari í mesta lagi 60 minuttir, og í minsta lagi tíggju minuttir til talvið. Í føroyskari telving hevur verið vanligt, at tú fær hálvan tíma í alt. Í HM-kappingini í kviktalvi fær hvør telvari fimtan minuttir umframt tíggju sekund fyri hvønn leikin.
Í Føroyum eru tað kappingarnar í Grand prix-røðini, sum verða avgreiddar sum kvikkappingar. Her hevur Helgi verið einaráðandi. Helgi hevur altíð staðið seg væl, tá telvast skal við knappari tíð, bæði í kviktalvi og snartalvi.
Kortini kom tað óvart á føroyska talvheimin, nú FIDE um mánaðarskiftið apríl/mai kunngjørdi dagførda styrkilistan, at okkara stórmeistari hevur otað fram í topp 100 í heiminum. Helgi er eisini um reppið at vinna seg upp á topp 100 listan í snartelving – á enskum blitz chess. Í løtuni er hann eini tjúgu ratingstig ov stuttur.
Helgi Dam Ziska er ikki so frammarlaga í vanligari telving – standard chess – sum í kviktalvi og snartalvi. Nýggja styrkital hansara er 2552. Tað merkir, at hann er millum 500 teir fremstu í heiminum í vanligari telving. Í norðurlondum telist hann millum teir fremstu. Í Noregi hevði okkara stórmeistari verið nummar fimm, í Svøríki nummar trý, í Danmark nummar fýra, í Íslandi nummar trý, og í Finnlandi nummar tvey.
Í kviktalvi er bara ein norðurlendingur fremri enn Helgi. Tað er heimsmeistarin Magnus Carlsen úr Noregi. Hann er ovast á øllum trimum styrkilistunum hjá FIDE – í vanligum talvi, kviktalvi og snartalvi.


text:
Í goymslu og handli okkara hava vit eitt sera fjølbroytt úrval. Vit liggja á goymslu við el-lutum, maskinlutum, hvs -lutum og nógvari útgerð til smábátar.
Vit hava harumframt bygt okkara goymslu til eisini at fevna um hydraulikk. Skalt tú brúka eina 1/4" slangu, ella skalt tú brúka eina 2" slangu, so hava vit hana.
Vit umboða og selja tað kenda kranamerkið Fassi og umboða tann vælumtókta bátamotorin Sole Diesel.
Vit umboða eisini tann vælumtókta akkumulatorin ZAP.
Goymslan hjá okkum er rættiliga fullfíggjað. Tó, er tað eitthvørt, sum kundin biður um, men sum ikki er á goymslu, eru vit altíð til reiðar at útvega tað.


text:
Uppboðssøla av veiðirættindum í 2018
vinna19-04-2018 - 09:34 - Jóanis Nielsen
Fyrsta sølan av veiðirættindum í 2018 verður 26. apríl. Tá verða 25.000 tons av rættindum at veiða svartkjaft seld á opnari uppboðssølu.
Kunngerðin, ið ásetir, hvussu uppboðssølan av veiðirættindum verður skipað í 2018, er nú lýst.
Ein broyting í mun til 2017 er, at sølan í 2018 fevnir um 3 sløg av rættindum, 1, 3 og 8 ára rættindi.
Leisturin fyri sjálvari søluni verður á leið tann sami sum í 2016 og 2017. Sølan verður skipað um tveir søluhættir: Opin uppboðssøla, sum Fiskamarknaður Føroya skal standa fyri og afturlatin uppboðssøla, sum Vørn skal standa fyri.
Størra helvtin av rættindum at veiða svartkjaft og minna helvtin av norðhavssild verða boðin út á opnari uppboðssølu, roknað í tonsum. Rættindi at veiða botnfisk, makrel og restina av svartkjafti og norðhavssild verða boðin út á afturlatnu uppboðssølu.
Samlaða nøgdin av rættindum, ið verða boðin út, eru:Botnfiskur, 4.769 tons, svartkjaftur, 89.169 tons, makrelur, 10.916 tons og norðhavssild, 12.490 tons.
Botnfiskurin er í høvuðsheitum toskur, men eitt ávíst lutfall er hýsa og onnur fiskasløg. Rættindini at veiða fevna um trý øki: Barentshavið (russiski parturin) 3.335 tons. Barentshavið (norski parturin) 1.098 tons og Svalbard 336 tons.
Fyrstu sølurnar í 2018 verða skipaðar av Fiskamarknaði Føroya við opnari uppboðssølu. Sølurnar fevna um 1 ára rættindi at veiða svartkjaft.
Tann26. apríl 2018verða seld 25.000 tons av svartkjafti.
Tann2. mai 2018verða seld 25.000 tons av svartkjafti.
Nærri upplýsingar um sølurnar fáast frá Fiskamarknaði Føroya,www.fmf.fo,og frá Vørn,www.vorn.fo.
Fiskimálaráðið kunnar í næstum um, nær sølurnar av hinum rættindunum verða.


text:
Um Bókamiðsøluna
Starvsfólk
Endamál
Endamálið við Pf. Bókamiðsøluni - stuttstavað BMS - er at eiga og reka handils- og goymsluhøli, bókaútgávu og annað í hesum sambandi. BMS er millumlið millum føroysk forløg og bókasølu í Føroyum og uttanlands. Forløg lata BMS hóskandi nøgd av bókum, fløgum o.ø. á goymslu. BMS avgreiðir so bíleggingar frá bókakhandlum, skúlum, stovnum o.ø.
Ognarviðurskifti
Stuðulsgrunnur Lima Føroya Lærarafelags eigur P/F BMS, sum verður stýrt av eini á aðalfundi valdari nevnd, ið hevur 5 limir.
Í nevndini fyri BMS sita:
- Herálvur Jacobsen, formaður
- Jacob Eli S. Olsen, næstformaður
- Andrea á Rípuni, kassameistari
- Carl Eli Samuelsen, skrivari
- Jonna Højsted, nevndarlimur


text:
Eitt av mest eyðsýndu tónleikanøvnum á føroyska pallinum fyri nøkrum árum síðan, Guðrun & Bartal eru aftur, ein nýggj EP er á veg og til ber at fáa smakksroynd uppá nýggja tónleikin, saman við bestubitum av fyrru útgávuni, tá tey fara á pall í Reinsarínum.
Konsertin verður á Reinsarínum hósdagin 17. august kl. 20. Hetta er fyrstu ferð tey spæla konsert vid bólki síðan tey góvu sína debut útgávu út, Vónin er, í 2014.
Tey fara at spæla helmingin av hesi útgávu, umframt okkurt frá komandi EP, ið tey eru í holt vid at leggja síðstu hond á saman við Sakaris Emil Joensen.
Tey ið manna bólkin hetta kvøldið eru, Guðrun Pætursdóttir Háberg á sangi, og Bartal Augustinussen á gittari Torleik Mortensen á bass, Mattias Kapnas á tangentum og Hjørtur Háberg á trummum.
& Bartal hitar upp


text:
Á hesum Altjóða Kvinnudegi varð samstarv skipað við Kringvarp Føroya, sum sendi beinleiðis útvarp frá tiltakinum. Evnið í ár var kvotur í politikki og nevndum. Kristianna Winther Poulsen setti dagin og høvuðsrøðari var Drude Dahlerup. Karin Jóhanna L. Knudsen og Sámal Matras Kristiansen luttóku eisini. Eisini var formansrunda við politisku flokkunum, har kjakast var um hvørt flokkarnir vóru sinnaðir at fáa kvotuskipan í politikki.
Undirhaldið kom frá bæði Guðrið Hansdóttir, Lenu Anderssen og frá Faroe5, sum øll spældu til tiltakið.
Hevur tú myndir frá tiltakinum, so vilja vit fegin hava avrit. Set teg í samband við Kvinnufelagið á mettustova@olivant.fo